[pic] | EUROOPAN KOMISSIO | Bryssel 19.4.2011 KOM(2011) 153 lopullinen 2011/0069 (NLE) Ehdotus NEUVOSTON PÄÄTÖS, annettu , Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksella perustetussa assosiaationeuvostossa vahvistettavasta Euroopan unionin ja sen jäsenvaltioiden kannasta EU:n ja Jordanian välisen Euroopan naapuruuspolitiikkaa koskevan toimintaohjelman täytäntöönpanoa koskevan suosituksen hyväksymiseen PERUSTELUT Euroopan yhteisön ja Jordanian sopimussuhteet saivat alkunsa vuonna 1977, jolloin osapuolet allekirjoittivat yhteistyösopimuksen. Kahdenvälisten suhteiden kehittymistä ovat edistäneet merkittävästi sekä vuoden 1997 assosiaatiosopimus (joka tuli voimaan toukokuussa 2002) että Euroopan naapuruuspolitiikan (ENP) toimintaohjelma, joka hyväksyttiin vuonna 2005. Euroopan unioni ja Jordania ovat asteittain vuosien kuluessa luoneet vahvan ja rakentavan kumppanuuden, jossa ollaan nyt siirtymässä uuteen vaiheeseen. Jordanian ilmaistua kiinnostuksensa sen ja Euroopan unionin välisen kumppanuuden vahvistamiseen EU ilmoitti Euroopan unionin ja sen Välimeren alueen kumppaneiden kahdenvälisten suhteiden lujittamisesta joulukuussa 2008 antamissaan päätelmissä suhtautuvansa myönteisesti mahdollisuuksiin lujittaa osapuolten välisiä suhteita. EU myös vahvisti olevansa valmis työskentelemään aktiivisesti Jordanian kanssa tavoitteenaan sopia uudesta ENP-toimintaohjelmasta, jossa otetaan huomioon kumppanuuden kunnianhimoiset tavoitteet. Komissio korosti Euroopan parlamentille ja neuvostolle huhtikuussa 2009 antamassaan tiedonannossa Euroopan naapuruuspolitiikan täytäntöönpanosta, että tiivistyvät suhteet ENP-kumppanimaihin vakiinnuttavat ja lisäävät poliittista vuoropuhelua, tehostavat maiden osallistumista EU:n talousalueeseen sekä saavat aikaan merkittävää yhdentymistä useilla politiikan aloilla. Euroopan unioni ja Jordania päättivät 16. marraskuuta 2009 pidetyssä assosiaationeuvoston kahdeksannessa istunnossa parantaa ja tiivistää suhteitaan. Samassa istunnossa komissiolle annettiin tehtäväksi tarkastella olemassa olevan alakomiteajärjestelmän avulla Jordanian ja EU:n välisten suhteiden vahvistamisen mahdollisuuksia ja sisältöä. Tämä on se asiayhteys, jossa komissio, yhteistyössä puheenjohtajavaltion kanssa, neuvotteli Jordanian kanssa uudesta viisivuotisesta ENP-toimintaohjelmasta ja laati sitä koskevan ehdotuksen. Toimintaohjelman täytäntöönpano edistää assosiaatiosopimuksen määräysten soveltamista ja lähentää EU:n ja Jordanian suhteita huomattavan taloudellisen yhdentymisen ja poliittisen yhteistyön syvenemisen myötä. Toteutuessaan toimintaohjelma edistää merkittävästi myös Jordanian lainsäädännön, normien ja standardien lähentämistä Euroopan unionin käytäntöihin. ”Pitkälle edistyneeseen” kumppanuuteen pyrkiminen perustuu rauhan, vakauden ja vaurauden edistämisen yhteiseen tavoitteeseen ja EU:n ja Jordanian yhteisiin perusarvoihin eli demokratian periaatteisiin, jotka sisältävät myös oikeusvaltioperiaatteen ja ihmisoikeuksien kunnioittamisen. Uusi ENP-toimintaohjelma antaa konkreettista sisältöä ”pitkälle edistyneeseen” kumppanuuteen. Jordania on toteuttanut rohkeita toimia hyvän hallinnon ja poliittisten uudistusten saralla ja on myös osoittanut valmiutta lisäsitoumuksiin demokratiakehityksen, ihmisoikeuksien ja oikeusvaltion aloilla. Osapuolet totesivat 26. lokakuuta 2010 pidetyssä EU–Jordania-assosiaationeuvoston istunnossa, että EU:n ja Jordanian välistä uutta yhteistä ENP-toimintaohjelmaa koskevat tekniset neuvottelut oli saatu päätökseen. ENP-toimintaohjelma on siten jatkossakin keskeinen väline, joka ohjaa EU:n ja Jordanian kahdenvälisiä suhteita tulevina vuosina. Euroopan naapuruuspolitiikka toimii edelleen liikkeelle panevana voimana tarjoten suhteiden kehittämiselle yhtenäisen toimintakehyksen, joka perustuu muun muassa kumppanuuteen ja yhteisvastuuseen sekä toiminnan eriyttämiseen tulosten perusteella ja tarpeisiin mukautettuun tukeen. Komissio esittää ohessa ehdotuksen neuvoston päätökseksi EU–Jordania-assosiaationeuvostossa esitettävästä Euroopan unionin ja sen jäsenvaltioiden kannasta, joka koskee toimintaohjelman täytäntöönpanoa koskevan suosituksen hyväksymistä. Suositus ja toimintaohjelma ovat päätöksen liitteenä. Komissio pyytää neuvostoa hyväksymään oheisen ehdotuksen neuvoston päätökseksi. 2011/0069 (NLE) Ehdotus NEUVOSTON PÄÄTÖS, annettu , Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksella perustetussa assosiaationeuvostossa vahvistettavasta Euroopan unionin ja sen jäsenvaltioiden kannasta EU:n ja Jordanian välisen Euroopan naapuruuspolitiikkaa koskevan toimintaohjelman täytäntöönpanoa koskevan suosituksen hyväksymiseen EUROOPAN UNIONIN NEUVOSTO, joka ottaa huomioon Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan välisen assosiaation perustavan Euro–Välimeri-sopimuksen tekemisestä 26 päivänä maaliskuuta 2002 tehdyn neuvoston ja komission päätöksen 2002/357/EY, EHTY 2 artiklan 1 kohdan, ottaa huomioon komission ehdotuksen, sekä katsoo seuraavaa: 1. Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimus allekirjoitettiin 24 päivänä marraskuuta 1997, ja se tuli voimaan 1 päivänä toukokuuta 2002. 2. Osapuolet sopivat EU:n ja Jordanian välisestä Euroopan naapuruuspolitiikkaa (ENP) koskevasta toimintaohjelmasta, joka kuvastaa ”pitkälle edistynyttä” kumppanuutta ja jolla tuetaan Euro–Välimeri-sopimuksen täytäntöönpanoa, sillä siinä on yhteisymmärryksessä määritetty ne käytännön vaiheet, joiden kautta voidaan edetä kohti sopimuksen tavoitteita, ON PÄÄTTÄNYT SEURAAVAA: Ainoa artikla Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksella perustetussa assosiaationeuvostossa vahvistettava Euroopan unionin ja sen jäsenvaltioiden kanta, joka koskee EU:n ja Jordanian välisen ENP-toimintaohjelman täytäntöönpanoa, perustuu tämän päätöksen liitteenä olevaan luonnokseen assosiaationeuvoston suositukseksi. Tehty Brysselissä […] päivänä […]kuuta […]. Neuvoston puolesta Puheenjohtaja LIITE Luonnos SUOSITUS EU:n ja Jordanian välisen Euroopan naapuruuspolitiikkaa koskevan toimintaohjelman täytäntöönpanosta EU–Jordania-assosiaationeuvosto, joka ottaa huomioon Euroopan yhteisöjen ja niiden jäsenvaltioiden sekä Jordanian hašemiittisen kuningaskunnan Euro–Välimeri-assosiaatiosopimuksen ja erityisesti sen 91 artiklan, sekä katsoo seuraavaa: 3. Euro–Välimeri-sopimuksen 91 artiklassa assosiaationeuvostolle annetaan valtuudet antaa aiheellisia suosituksia sopimuksen tavoitteiden saavuttamiseksi. 4. Euro–Välimeri-sopimuksen 101 artiklan mukaan osapuolet toteuttavat kaikki yleistoimenpiteet tai erityistoimenpiteet, jotka ovat tarpeen sopimuksesta johtuvien velvoitteiden täyttämiseksi, ja huolehtivat siitä, että sopimuksen tavoitteet saavutetaan. 5. Euro–Välimeri-sopimuksen osapuolet ovat sopineet EU:n ja Jordanian välisen Euroopan naapuruuspolitiikkaa (ENP) koskevan toimintaohjelman tekstistä. 6. EU:n ja Jordanian välisellä ENP-toimintaohjelmalla tuetaan Euro–Välimeri-sopimuksen täytäntöönpanoa, sillä siinä on yhteisymmärryksessä määritetty ne käytännön vaiheet, jotka ohjaavat sopimuksen täytäntöönpanoa. 7. Toimintaohjelman on tarkoitus toisaalta määrittää ne käytännön vaiheet, joiden kautta osapuolet voivat täyttää Euro–Välimeri-sopimuksesta johtuvat velvoitteensa, ja toisaalta luoda laajempi kehys EU:n ja Jordanian suhteiden lujittamiselle niin, että edetään huomattavaan taloudelliseen yhdentymiseen ja syvempään poliittiseen yhteistyöhön Euro–Välimeri-sopimuksen yleisten tavoitteiden mukaisesti, ON ANTANUT TÄMÄN SUOSITUKSEN: Ainoa artikla Assosiaationeuvosto suosittaa, että osapuolet panevat täytäntöön liitteenä olevan EU:n ja Jordanian välisen ENP-toimintaohjelman siltä osin kuin sen täytäntöönpano tähtää Euro–Välimeri-sopimuksen tavoitteiden saavuttamiseen. Tehty [...]. Assosiaationeuvoston puolesta Puheenjohtaja LIITE EU:N JA JORDANIAN VÄLINEN ENP-TOIMINTAOHJELMA JOHDANTO Jordania on ollut Välimeren alueen kumppanimaiden joukossa edelläkävijä, kun on kyse uusien assosiaatiositeiden solmimisesta EU:n kanssa. Euroopan yhteisön ja Jordanian sopimussuhteet saivat alkunsa vuonna 1977, jolloin osapuolet allekirjoittivat yhteistyösopimuksen. Kahdenvälisten suhteiden kehittymistä ovat edistäneet merkittävästi sekä vuoden 1997 assosiaatiosopimus (joka tuli voimaan toukokuussa 2002) että Euroopan naapuruuspolitiikan (ENP) toimintaohjelma, joka hyväksyttiin vuonna 2005. Nämä kolme merkkipaalua ovat kukin merkinneet selvää edistysaskelta EU:n ja Jordanian suhteiden lujittamisprosessissa. Euroopan unioni ja Jordania ovat asteittain vuosien kuluessa luoneet vahvan ja rakentavan kumppanuuden, jossa ollaan nyt siirtymässä uuteen vaiheeseen. ”Pitkälle edistyneeseen” suhteeseen pyrkiminen perustuu rauhan, vakauden ja vaurauden edistämisen yhteiseen tavoitteeseen ja EU:n ja Jordanian yhteisiin perusarvoihin eli demokratian periaatteisiin, jotka sisältävät myös oikeusvaltioperiaatteen ja ihmisoikeuksien kunnioittamisen. Uusi toimintaohjelma antaa konkreettista sisältöä ”pitkälle edistyneeseen” kumppanuuteen. Euroopan naapuruuspolitiikka toimii edelleen liikkeelle panevana voimana tarjoten suhteiden kehittämiselle yhtenäisen toimintakehyksen, joka perustuu muun muassa kumppanuuteen ja yhteisvastuuseen sekä tulosten perusteella tapahtuvan eriyttämisen ja tarpeisiin mukautetun tuen periaatteisiin. Jordanian ilmaistua kiinnostuksensa sen ja Euroopan unionin välisen kumppanuuden vahvistamiseen EU ilmoitti Euroopan unionin ja sen Välimeren alueen kumppaneiden kahdenvälisten suhteiden lujittamisesta joulukuussa 2008 antamissaan päätelmissä suhtautuvansa myönteisesti mahdollisuuksiin lujittaa osapuolten välisiä suhteita. EU myös vahvisti olevansa valmis työskentelemään aktiivisesti Jordanian kanssa tavoitteenaan sopia uudesta ENP-toimintaohjelmasta. Euroopan unioni ja Jordania päättivät 16. marraskuuta 2009 pidetyssä assosiaationeuvoston kahdeksannessa istunnossa parantaa ja tiivistää suhteitaan. Jordania on toteuttanut rohkeita toimia hyvän hallinnon ja poliittisten uudistusten saralla ja on myös osoittanut valmiutta lisäsitoumuksiin demokratiakehityksen, ihmisoikeuksien ja oikeusvaltion aloilla. Edistyminen hyvän hallintotavan ja poliittisten uudistusten toteuttamisessa on avaintekijä suhteiden kehittämisessä EU:hun. Suhteiden tiivistäminen edellyttää voimakkaampaa sitoutumista kaikilla niiden kattamilla aloilla, joihin kuuluvat muun muassa demokratia, ihmisoikeudet ja oikeusvaltio. EU jatkaa näiden sitoumusten täytäntöönpanoa Jordanian kanssa. Ihmisten väliset yhteydet ovat keino edistää keskinäistä ymmärtämystä sekä suhteita liiketoiminnan, kansalaisyhteiskunnan ja kulttuurin aloilla. Tältä osin EU totesi 26. heinäkuuta 2010 antamissaan päätelmissä, että ”koska vakaa toimintaympäristö on tärkeä, EU on valmis edistämään itäisen kumppanuuden maiden ja Välimeren kumppanimaiden kansalaisten hyvin hallittua liikkumista”. EU tunnustaa, että markkinoiden avautumiseen, taloudelliseen yhdentymiseen ja sääntelyn lähentämiseen sekä kahdenvälisten suhteiden vahvistamisprosessiin on tarpeen liittää asianmukainen rahoitustuki, tekninen apu ja mahdollisuus valmiuksien luomiseen eurooppalaisen naapuruuden ja kumppanuuden välineen (ENPI) kautta. EU toivoo voivansa tehostaa yhteistyötä ENP-toimintaohjelman muodostamissa puitteissa. Uuden ENP-toimintaohjelman sitoumusten noudattaminen edistää EU:n ja Jordanian välisten suhteiden syventämistä ja laajentamista tulevaisuudessa, sillä siihen kuuluu tehostettu poliittinen vuoropuhelu muun muassa ihmisoikeuksista ja demokratiasta sekä yhteistyö useilla aloilla. ENP-toimintaohjelma on siten jatkossakin keskeinen EU:n ja Jordanian suhteita ohjaava väline. EU:n ja Jordanian suhteiden syvyys riippuu siitä, missä määrin yhteisiin arvoihin sitoudutaan, sekä yhteisistä eduista ja kunkin osapuolen kyvystä toteuttaa yhteisesti sovitut ensisijaiset tavoitteet. Sovittujen tavoitteiden saavuttamisvauhti perustuu täysin niiden toteuttamiseksi tehtyyn työhön ja konkreettisiin edistysaskeliin. Toimintaohjelman kesto on viisi vuotta. ”Pitkälle edistyneen” kumppanuuden tarjoamat mahdollisuudet ”Pitkälle edistynyt” kumppanuus parantaa Jordanian mahdollisuuksia osallistua monenlaisiin EU:n hankkeisiin ja toimiin ja Euroopan naapuruuspolitiikkaan kuuluviin hankkeisiin ja toimiin seuraavasti: - kaikentasoinen poliittinen yhteistyö laajenee ja tiivistyy ja tähän liittyviä tapaamisia lisätään; - yhteistyöstä siirrytään kohti merkittävää yhdentymistä ja Jordania saa asteittain mahdollisuuden osallistua EU:n politiikkojen ja ohjelmien keskeisiin osa-alueisiin; - tutkitaan mahdollisuuksia talouslainsäädännön lähentämiseen, talouksien vastavuoroiseen avaamiseen ja kaupan esteiden jatkuvaan vähentämiseen investointien ja kasvun edistämiseksi; - jos todetaan, että Jordanian lainsäädäntöä on tarpeen yhdenmukaistaa EU:n normien ja standardien kanssa tietyillä aloilla, ja asiasta päästään sopuun, tarkoitusta varten annetaan tukea ja neuvoja kummitoiminnan ( twinning ) ja TAIEX-järjestelmän kautta eurooppalaisesta naapuruuden ja kumppanuuden välineestä myönnettävän rahoituksen turvin; - mahdollistetaan asteittainen pääsy ja/tai laajempi osallistuminen Euroopan unionin ohjelmiin sen jälkeen, kun asiasta on tehty puitesopimus, tavoitteena edistää yhteyksiä muun muassa elinkeinotoiminnan, kulttuurin, kansalaisyhteiskunnan, tieteen ja koulutuksen aloilla; - vahvistetaan yhteistyötä EU:n virastojen kanssa muun muassa niiden alueellisen toiminnan yhteydessä. Assosiaatiosopimus toimii edelleen yhteistyön kehyksenä, kun taas toimintaohjelma on eräänlainen julistus, jossa esitetään yhteiset tavoitteet ja vastavuoroiset sitoumukset. Ensisijaiset tavoitteet Tässä toimintaohjelmassa esitetään laaja kokonaisuus ensisijaisia tavoitteita sekä assosiaatiosopimuksen soveltamisalaan kuuluvilla että muilla aloilla. Erityistä huomiota olisi kiinnitettävä seuraaviin ensisijaisiin tavoitteisiin: - jatketaan demokratian ja oikeusvaltion takaavien instituutioiden lujittamista; - jatketaan työtä ihmisoikeuksien ja perusvapauksien kunnioittamisen varmistamiseksi kansainvälisten normien mukaisesti ja edistetään kansainvälisten ihmisoikeusnormien soveltamista; - vahvistetaan entisestään oikeuslaitoksen riippumattomuutta ja puolueettomuutta ja sen hallinnollisia valmiuksia; - jatketaan sananvapauden ja tiedotusvälineiden vapauden, kokoontumisvapauden ja yhdistymisvapauden varmistamista; - jatketaan naisten tasa-arvoisen kohtelun ja lasten suojelun edistämistä; - tehostetaan EU:n ja Jordanian poliittista vuoropuhelua ja ulko- ja turvallisuuspoliittista yhteistyötä eri aloilla, joihin kuuluvat Lähi-idän rauhanprosessi, asesulku ja aseidenriisunta; - syvennetään talous- ja kauppasuhteita palvelujen ja sijoittautumisoikeuden asteittaisella vapauttamisella, edistämällä ja lisäämällä investointeja, helpottamalla markkinoillepääsyä ja parantamalla liiketoimintailmastoa; - parannetaan Jordanian vientimahdollisuuksia jatkamalla tavaroiden ja maataloustuotteiden kaupan vapauttamista, yksinkertaistamalla ja nykyaikaistamalla tullilainsäädäntöä ja -menettelyjä, kehittämällä teollisuuden standardeja ja nykyaikaistamalla terveys- ja kasvinsuojelujärjestelmiä; - jatketaan liikenne- ja energia-alojen ja -verkkojen kehittämistä alaa vapauttamalla, investoimalla infrastruktuuriin ja liittämällä verkkoja yhteen EU:n verkkojen kanssa; - jatketaan ympäristöhallinnon edistämistoimien toteuttamista ja pyritään vastaamaan vesihuoltoa ja ilmastonmuutosta koskeviin haasteisiin; - syvennetään tiede- ja teknologiayhteistyötä kehittämällä tutkimuksen ja kehittämisen alan tarjoamaa merkittävää potentiaalia. A. POLIITTINEN ULOTTUVUUS I Poliittinen vuoropuhelu ja yhteistyö 1) Poliittisen ja strategisen vuoropuhelun ja yhteistyön lisääminen ulko- ja turvallisuuspolitiikan alalla EU ja Jordania haluavat tiivistää poliittista yhteistyötä ja vuoropuhelua yhteisten arvojensa pohjalta, joita ovat ihmisoikeuksien ja perusvapauksien kunnioittaminen, demokratia ja hyvä hallintotapa. Tätä vahvistettua poliittista vuoropuhelua ja yhteistyötä toteutetaan eri tasoilla ja eri foorumeilla: - EU ja Jordania järjestävät tarpeen vaatiessa huippukokouksen kumppanuutensa erityisluonteen ja suhteidensa tärkeyden esille tuomiseksi; - Jordanian ulkoasiainministerin ja EU-maiden ulkoasiainministereiden välillä järjestetään kokouksia tapauskohtaisesti; - myös muista toimialoista vastaavat Jordanian ministerit voivat tapauskohtaisesti neuvotella vastaavien EU-maiden ministereiden kanssa EU:n ministerineuvoston säännöllisten istuntojen yhteydessä; - yhteiseen ulko- ja turvallisuuspolitiikkaan (YUTP) ja yhteiseen turvallisuus- ja puolustuspolitiikkaan (YTPP) liittyvistä asioista käytävää poliittista vuoropuhelua tehostetaan ja siihen liitetään säännöllinen tietojenvaihto; - Jordanian korkeita virkamiehiä, virallisia edustajia tai korkeakoulu- ja tutkimusyhteisöjen johtohahmoja voidaan tapauskohtaisesti kutsua EU:n neuvoston työryhmien kokouksiin; - Euroopan parlamentin ja Jordanian parlamentin välistä poliittista vuoropuhelua kehitetään edelleen; - Jordaniaa pyydetään tapauskohtaisesti yhtymään EU:n YUTP-alan julkilausumiin. 2) Yhteistyön lisääminen monenvälisissä yhteyksissä - edistetään yhteisesti sovittuihin ensisijaisiin tavoitteisiin liittyviä aloitteita Yhdistyneiden Kansakuntien puitteissa tai muilla tärkeillä kansainvälisillä foorumeilla ja pyritään näin edistämään tehokasta monenvälisyyttä; - pyritään yhteistyössä vahvistamaan globaalia hallintaa monenvälisten instituutioiden tehokkuuden parantamiseksi; - luodaan epävirallinen neuvottelumekanismi tärkeitä YK-kokouksia (esimerkiksi ihmisoikeusneuvoston istunnot, ilmastonmuutokseen liittyvät asiat) silmällä pitäen; - tuetaan YK:ta alueellisten selkkausten ratkaisemisessa ja edistetään tehokasta monenvälisyyttä. 3) Konfliktien ehkäisyyn ja kriisinhallintaan liittyvän vuoropuhelun ja yhteistyön vahvistaminen - vahvistetaan yhteistyötä ja vuoropuhelua YTPP:n puitteissa ja perustetaan yhteyspisteitä; - selvitetään mahdollisuutta tehdä Jordanian ja EU:n välinen puitesopimus turvallisuusmenettelyistä, joita sovelletaan turvaluokiteltujen tietojen vaihtamiseen; - osallistutaan konfliktien ehkäisyä, kriisinhallintaa ja luonnonkatastrofien hallintaa koskevaan koulutukseen; - selvitetään, voisiko Jordania osallistua rauhanturvaamisen siviili- ja sotilasoperaatioihin ja YK:n hyväksymiin operaatioihin, jotka toteutetaan EU:n johdolla. - laajennetaan Jordanian osallistumista ETYJ:n Välimeri-kumppanuuteen. 4) Yhteisten turvallisuusuhkien, kuten joukkotuhoaseiden leviämisen ja laittoman aseviennin, torjumiseksi tehtävän yhteistyön syventäminen - parannetaan asesulkualan yleistä koordinointia ja tarkastellaan joukkotuhoaseisiin liittyviä, alueellista turvallisuutta heikentäviä erityisuhkia ja mahdollisuuksia torjua niitä yhteisvoimin; - tehostetaan vuoropuhelua joukkotuhoaseiden, niiden maaliinsaattamisjärjestelmien ja ballististen ohjusten leviämisen estämiseen liittyvistä kysymyksistä muun muassa seuraavin keinoin: - jatkamalla YK:n turvallisuusneuvoston päätöslauselman 1540/04 täytäntöönpanoa, - varmistamalla voimassa olevien kansainvälisten velvoitteiden täysimääräinen noudattaminen ja kansallinen täytäntöönpano ja - edistämällä muihin asianmukaisiin kansainvälisiin sopimuksiin ja vientivalvontajärjestelyihin liittymistä sekä niiden täytäntöönpanoa; - kehitetään kansallista vientivalvontaa varten yhteistyössä tehokkaita järjestelmiä, joiden avulla voidaan valvoa joukkotuhoaseisiin liittyvien tavaroiden vientiä ja kauttakulkua sekä kaksikäyttötuotteiden ja -teknologian joukkotuhoaseisiin liittyvää loppukäyttöä ja joihin sisältyy tehokkaita seuraamuksia vientivalvonnan laiminlyömisestä; - sovelletaan riskiperusteista tullivalvontaa, jolla varmistetaan tuontiin, vientiin tai kauttakulkuun tarkoitettujen tavaroiden turvallisuus, ja tarkastellaan mahdollisuutta määrittää sertifiointistandardit kaupankäyntiin osallistuvia toimijoita (viejät ja kuljetusyritykset) varten; - kehitetään edelleen yhteistyötä pienaseiden ja kevyiden aseiden laittoman kaupan torjunnassa; - lisätään yhteistyötä sopivilla foorumeilla tavoitteena panna toisaalta kaikilta osin täytäntöön kaikki vuonna 2010 pidetyssä ydinsulkusopimuksen tarkistuskonferenssissa sovitut ydinsulkusopimuksen kolmeen pilariin liittyvät toimet ja ydinaseista ja muista joukkotuhoaseista sekä niiden maalinsaattamisjärjestelmistä vapaan Lähi-idän alueen perustamista koskevat ehdotukset ja toisaalta edistää ydinaseiden ja muiden joukkotuhoaseiden sekä niiden maalinsaattamisjärjestelmien leviämisen estämistä koskevan sitoumuksen yleismaailmallisuutta; - pyritään ydinsulkusopimuksen vuoden 2010 tarkistuskonferenssin tulosten mukaisesti vaikuttamaan vuodeksi 2012 suunnitellun joukkotuhoaseista ja niiden maaliinsaattamisjärjestelmistä vapaata Lähi-idän aluetta käsittelevän konferenssin onnistumiseen muun muassa varmistamalla kaikkien valtioiden osallistuminen siihen. 5) Pelastuspalvelualan yhteistyö - jatketaan luonnonkatastrofien ja ihmisen toiminnan aiheuttamien katastrofien ehkäisyyn sekä niihin varautumiseen ja reagointiin liittyvää alueellista yhteistyötä; - allekirjoitetaan yhteisymmärryspöytäkirja yhteisön pelastuspalvelumekanismin seuranta- ja tiedotuskeskuksen (MIC) kanssa. II Demokratia, oikeusvaltio ja hyvä hallinto 6) Demokratian ja oikeusvaltion takaavien instituutioiden lujittaminen - järjestetään oikeudenmukaiset ja avoimet parlamenttivaalit ja paikallisvaalit niiden kansainvälisten sopimusten mukaisesti, joiden osapuoli Jordania on; - ryhdytään tarvittaviin toimiin poliittisten puolueiden vaikutusmahdollisuuksien lisäämiseksi muun muassa asiaa koskevaa lainsäädäntöä tarkistamalla; - perustetaan riippumaton kansallinen komitea valvomaan vaaliprosessia; - lisätään äänestäjille suunnattua valistusta, jonka tarkoituksena on saada heidät osallistumaan poliittiseen prosessiin; - vahvistetaan oikeudellinen kehys kansallista vaalitarkkailua varten; - tuetaan osallistavia ja demokraattisia menetelmiä, joilla voidaan varmistaa kansalaisten entistä suurempi osallistuminen päätöksentekoprosessiin muun muassa julkisten kuulemisten kautta; - vahvistetaan hallituksen vastuuta parlamentille Jordanian perustuslain mukaisesti; - lisätään Jordanian ja EU:n yhteistyötä parlamentin vaikutusvallan lisäämisen alalla; - parannetaan kansallisen ihmisoikeuskeskuksen rahoituksen kestävyyttä ja toiminnan riippumattomuutta; - jatketaan Jordanian oikeusasiamiehen viraston ( Diwan Al Mathalem ) rahoituksen ja toiminnan kestävyyden varmistamista; - kehitetään Jordanian oikeusasiamiehen ja Euroopan oikeusasiamiehen välistä yhteistyötä muun muassa vaihtamalla tietoja parhaista käytännöistä; - edistetään kansalaisyhteiskunnan aktiivista osallistumista päätöksentekoon kaikilla tasoilla; - jatketaan poliittista hajauttamista sekä hallinnon ja varainhoidon hajauttamista tavoitteena edistää kansalaisten osallistumista paikalliseen päätöksentekoon ja vahvistaa julkista vastuuvelvollisuutta ja avoimuutta; - varmistetaan, että kulloiseenkin toimintaan osoitetaan riittävästi varoja ja että asianomaisella viranomaisella on riittävästi henkilöstöä. 7) Oikeuslaitoksen riippumattomuuden ja puolueettomuuden vahvistaminen, sen toiminnan laadun parantaminen ja sen hallinnollisten valmiuksien kehittäminen - jatketaan oikeuslaitoksen uudistamisstrategian (JUST 2010–2012) täytäntöönpanoa oikeuslaitoksen tehokkuuden ja riippumattomuuden vahvistamiseksi. Tähän kuuluu muun muassa oikeusalan koulutuksen kehittäminen ja Jordanian tuomioistuinjärjestelmän nykyaikaistaminen; - parannetaan tuomarineuvoston valmiuksia ja riippumattomuutta; - varmistetaan Jordanian jo aloittamien toimien pohjalta, että turvallisuustuomioistuin ja muut erityistuomioistuimet toimivat kaikilta osin tuomioistuimia koskevien kansainvälisten normien mukaisesti muun muassa siltä osin kuin on kyse oikeudesta oikeudenmukaiseen oikeudenkäyntiin; - varmistetaan hallintoprosessin oikeudellinen valvonta ja taataan kansalaisten oikeudet hallintoprosessin osapuolina muun muassa asianomaista lainsäädäntöä tarkistamalla; - tarkastellaan turvallisuustuomioistuimen toimivaltaa tavoitteena vähentää sen käsiteltäväksi kuuluvien rikosten määrää. III Ihmisoikeudet ja perusvapaudet 8) Ihmisoikeuksien ja perusvapauksien kunnioittamisen varmistaminen kansainvälisten normien mukaisesti ja kansainvälisten ihmisoikeusnormien soveltamisen edistäminen - toteutetaan tarvittavat toimet sen varmistamiseksi, että kansainväliset ihmisoikeussitoumukset, myös Jordanian yleisen määräaikaisarviointinsa ( Universal Periodic Review ) yhteydessä hyväksymät sitoumukset, pannaan tehokkaasti täytäntöön; - pyritään edistämään Jordanian liittymistä ihmisoikeuksia koskevien kansainvälisten yleissopimusten valinnaisiin pöytäkirjoihin muun muassa järjestämällä tähän liittyviä valistuskampanjoita; - varmistetaan liittyminen tahdonvastaisia katoamisia koskevaan kansainväliseen yleissopimukseen, kun se tulee voimaan; - tiivistetään yhteistyötä EU:n kanssa Rooman perussäännön yleismaailmallisen soveltamisen edistämisessä siten, että yhteisenä tavoitteena on tehokas ja yleismaailmallinen kansainvälisen rikosoikeuden järjestelmä; - jatketaan ihmisoikeuksien ja perusvapauksien tunnetuksi tekemistä sekä kansalaisten että tuomareiden, syyttäjien ja parlamentin jäsenten keskuudessa muun muassa koulutuksen ja julkisen kampanjoinnin keinoin; - tehostetaan ihmisoikeuksien suojelua lisäämällä vuoropuhelua ihmisoikeuksien puolustajien kanssa ja ylläpitämällä säännöllisiä yhteyksiä kansalaisjärjestöihin; - aloitetaan vuoropuhelu, jonka tavoitteena on Jordanian liittyminen niihin Euroopan neuvoston yleissopimuksiin, joihin kolmannet maat voivat liittyä. 9) Kuolemanrangaistus - tunnustetaan Jordanian nykyinen käytäntö lykätä kuolemanrangaistuksen täytäntöönpanoa ja jatketaan niiden rikosten määrän vähentämistä, joista voidaan määrätä kuolemanrangaistus. 10) Kidutuksen ja epäinhimillisen ja halventavan kohtelun torjuminen - tehostetaan kidutuksen ja pahoinpitelyn torjumista koskevien voimassa olevien säännösten soveltamista ja otetaan käyttöön parhaat kansainväliset käytännöt muun muassa panemalla täytäntöön kidutuksen vastaisen komitean toukokuussa 2010 hyväksymät suositukset; - vahvistetaan nykyistä valitusjärjestelmää sen varmistamiseksi, että kaikki kidutusta ja pahoinpitelyä koskevat väitteet tutkitaan asianmukaisesti, syylliset asetetaan syytteeseen ja uhreille myönnetään korvauksia; - harkitaan mahdollisuutta ratifioida kidutuksen vastaisen yleissopimuksen valinnainen pöytäkirja; - ryhdytään asianmukaisiin toimiin, joilla parannetaan oikeusperustaa ja -käytäntöä hallinnollisen säilöönoton käytön rajoittamiseksi; - jatketaan kaikkien vankiloiden järjestelmällistä ja tehokasta valvontaa ja tarkastuksia. 11) Sananvapauden, kokoontumisvapauden ja yhdistymisvapauden varmistaminen - parannetaan tiedotusvälineiden laatua ja riippumattomuutta; - edistetään sanavapautta toteuttamalla tarvittavat toimet rikoslain herjaussäännösten väärinkäytön välttämiseksi ja jatketaan painovapauteen liittyvien rikkomusten rangaistavuuden poistamista; - jatketaan kokoontumis- ja yhdistymisvapautta koskevien säännösten ja käytäntöjen vahvistamista kansainvälisten normien ja erityisesti kansalaisoikeuksia ja poliittisia oikeuksia koskevaan kansainväliseen yleissopimukseen kirjatun yhdistymisvapauden periaatteen mukaisesti; - edistetään riippumattomien tiedotusvälineiden kehittämistä ja torjutaan itsesensuuria. 12) Uskonnon- tai vakaumuksenvapauden varmistaminen - jatketaan uskonnon- tai vakaumuksenvapauden varmistamista Jordanian perustuslain ja kansainvälisten normien mukaisesti; - tehostetaan uskontoon tai vakaumukseen perustuvan suvaitsemattomuuden ja syrjinnän vastaisia toimia. 13) Naisten tasa-arvoisen kohtelun edistäminen - edistetään naisten tasa-arvoista osallistumista yhteiskuntaan, talouselämään, politiikkaan ja kulttuurielämään; - harkitaan mahdollisuutta poistaa jäljellä olevat, kaikkinaisen naisten syrjinnän poistamista koskevaan YK:n yleissopimukseen liittyvät varaumat; - edistetään sukupuolten tasa-arvoa tarkistamalla kaikkea naisia syrjivää lainsäädäntöä perustuslain tasa-arvoperiaatteen mukaisesti; - pannaan täytäntöön naisten yhteiskunnallisen aseman lujittamista koskevat sitoumukset, jotka Jordania hyväksyi Välimeren unionin toisessa ministerikokouksessa marraskuussa 2009 (Marrakesh); - varmistetaan sukupuolten tasa-arvon valtavirtaistamisen sisällyttäminen kansallisiin politiikkoihin, strategioihin ja suunnitelmiin; - jatketaan naisiin kohdistuvan väkivallan torjumista perheiden suojelua koskevan lain, rikoslain ja uuden henkilöoikeudellista asemaa koskevan lain säännösten mukaisesti; - jatketaan työtä sen varmistamiseksi, että väkivallan kohteeksi joutuneet naiset ja tytöt saavat välittömästi käyttöönsä tarvittavat oikeussuojakeinot ja saavat suojelua ja että tekijät asetetaan syytteeseen; - lisätään väkivallan uhkaamille naisille tarkoitettujen turvakotien määrää; - järjestetään suurelle yleisölle suunnattuja, perheväkivallan vastaisia tiedotuskampanjoita muun muassa tiedotusvälineiden välityksellä; - tehostetaan työtä nk. kunniarikosten tekemisen lopettamiseksi. 14) Lasten suojelun tehostaminen - toteutetaan toimia lapsityövoiman käytön poistamiseksi työlain säännösten mukaisesti siten, että tavoitteena on suojella lapsia taloudelliselta hyväksikäytöltä epävirallisella sektorilla; - jatketaan työtä, jonka tavoitteena on kansainvälisiä normeja vastaava lasten oikeuksia koskeva laki; - jatketaan kaiken lapsia koskevan lainsäädännön tarkastelua, jotta voitaisiin varmistaa, että säännökset ovat lapsen oikeuksia koskevan YK:n yleissopimuksen ja muiden asiaankuuluvien kansainvälisten ihmisoikeussopimusten ja -normien mukaisia; - vahvistetaan lapsen oikeuksia koskevan yleissopimuksen täytäntöönpanosta vastaavan kansallisen perheasiain neuvoston asemaa; - tehostetaan lapsiin kohdistuvan väkivallan torjuntatoimia muun muassa valmiuksia kehittämällä, luomalla ilmoitusjärjestelmiä ja keräämällä tietoja; - tuetaan lapsen oikeuksien alalla toimivia paikallisia kansalaisjärjestöjä. 15) Rasismin, muukalaisvihan ja syrjinnän torjuminen - parannetaan oikeudellista kehystä kaikilla tasoilla rasismin, muukalaisvihan ja syrjinnän torjumiseksi; - jatketaan suvaitsevaisuuden ja kaikkien etnisten ja uskonnollisten ryhmien kunnioittamisen edistämistä valistuksen keinoin asiaankuuluvien kansainvälisten normien ja ”Ammanin viestin” mukaisesti; - pyritään torjumaan viharikoksia, joiden motiivina ovat muun muassa islaminvastaisuus, juutalaisvastaisuus ja kristinuskonvastaisuus tai ennakkoluulo muita vakaumuksia kohtaan ja joita voivat ruokkia tiedotusvälineissä ja internetissä levitetty rasistinen ja muukalaisvihamielinen propaganda. IV Yhteistyö oikeus- ja sisäasioissa 16) Muuttoliike-, turvapaikka-, rajaturvallisuus- ja viisumiasiat - vaihdetaan tietoja ja käydään vuoropuhelua muuttoliikkeistä EU:ssa ja Jordaniassa; - tehdään muuttovirtojen hallintaa koskevaa yhteistyötä muun muassa kehittämällä Jordanian viranomaisten valmiuksia tarjota apua heikossa asemassa oleviin ryhmiin kuuluville, kansainvälistä suojelua tarvitseville maahanmuuttajille sekä ihmiskaupan uhreille; - vaihdetaan tietoja ja käydään vuoropuhelua rajaturvallisuuden alan kehityksestä EU:ssa ja Jordaniassa; - pyritään yhteistyössä estämään laitonta muuttoliikettä ja siihen liittyvää rajatylittävää rikollisuutta muun muassa edistämällä Jordanian viranomaisten rajavalvontavalmiuksien kehittämistä; - edistetään tietojenvaihtoa ja vuoropuhelua EU:ssa ja Jordaniassa viisumialalla tapahtuneesta kehityksestä, johon lukeutuu esimerkiksi yhteisön viisumisäännöstön käyttöönotto, ja lisätään tähän liittyvää yhteistyötä sekä ryhdytään toimiin, joilla varmistetaan muun muassa opiskelijoille ja liikemiehille myönnettäviä viisumeja koskevien edellytysten noudattaminen asiaa koskevan EU:n lainsäädännön ja Schengenin säännösten mukaisesti; - tehdään yhteistyötä Jordanian viisumi- ja matkustusasiakirjojen myöntämismenettelyjen ja turvatekijöiden kehittämiseksi; - vaihdetaan tietoja ja käydään vuoropuhelua kansainvälisen suojelun alalla tapahtuneesta kehityksestä EU:ssa ja Jordaniassa; - vaihdetaan tietoja Jordaniassa oleskelevista, kansainvälistä suojelua tarvitsevista maahanmuuttajista ja näiden tarvitsemasta avusta ja tehdään tähän liittyvää yhteistyötä. 17) Järjestäytyneen rikollisuuden torjunta Kansainvälisten sopimusten ratifiointi ja täytäntöönpano - jatketaan vuoropuhelua kansainvälisen järjestäytyneen rikollisuuden vastaisen YK:n yleissopimuksen ja sen ihmiskauppaa, erityisesti naisten ja lasten kauppaa, koskevan lisäpöytäkirjan täytäntöönpanosta; allekirjoitetaan ja ratifioidaan maahanmuuttajien salakuljetusta sekä ampuma-aseiden laitonta valmistusta ja kauppaa koskevat lisäpöytäkirjat; - jatketaan vuoropuhelua YK:n lapsen oikeuksien yleissopimukseen liitetyn, lasten myyntiä, lapsiprostituutiota ja lapsipornografiaa koskevan valinnaisen pöytäkirjan täytäntöönpanosta; - tehdään yhteistyötä korruption vastaisen YK:n yleissopimuksen täytäntöönpanossa; - pannaan täytäntöön entistä tehokkaampia korruption torjuntaan tähtääviä kansallisia toimintapolitiikkoja kansainvälisten normien mukaisesti ja erityisesti korruption vastaista komissiota hyödyntämällä; - kehitetään lainsäädäntöä asianmukaisten kansainvälisten normien ja kansainvälisten yleissopimusten mukaisesti; - vaihdetaan tietoja ihmiskaupan ja laittomien maahanmuuttajien salakuljetuksen torjuntamenetelmistä sekä uhrien kuntoutukseen liittyvistä parhaista käytänteistä; - käydään vuoropuhelua, jonka tavoitteena on liittyminen tietoverkkorikollisuutta koskevaan Euroopan neuvoston yleissopimukseen ja sen lisäpöytäkirjaan; - vaihdetaan tietoverkkorikollisuuden torjuntaa koskevia tietoja ja parhaita käytänteitä; - käydään vuoropuhelua, jonka tavoitteena on liittyminen tuomittujen siirtämistä koskevaan Euroopan neuvoston yleissopimukseen ja sen lisäpöytäkirjaan; - parannetaan lainvalvontaviranomaisten valmiuksia torjua tehokkaasti järjestäytynyttä rikollisuutta; - nimitetään yhteyspiste Eurojustia varten. 18) Siviili- ja kauppaoikeuden alan yhteistyö Kansainvälisten sopimusten ratifiointi ja täytäntöönpano Käydään vuoropuhelua, jonka tavoitteena on liittyminen seuraaviin sopimuksiin: - yksityisoikeuden alaa koskeva vuoden 1980 yleissopimus kansainvälisestä lapsikaappauksesta (Haagin lapsikaappaussopimus); - vuoden 1996 yleissopimus vanhempainvastuuseen ja lasten suojeluun liittyvistä asioista; - vuoden 1965 Haagin yleissopimus oikeudenkäynti- ja muiden asiakirjojen tiedoksiannosta ulkomailla siviili- tai kauppaoikeudellisissa asioissa; - vuoden 1970 Haagin yleissopimus todisteiden vastaanottamisesta ulkomailla siviili- tai kauppaoikeudellisissa asioissa; - tehostetaan vuoropuhelua lasten suojeluun ja perheoikeuteen liittyvistä kansainvälisistä kysymyksistä ottaen huomioon Jordanian osallistuminen rajatylittäviä perheoikeusasioita koskevaan oikeudelliseen konferenssiin, nk. Maltan prosessiin. 19) Huumausaineet Huumausaineiden torjunnan tehostaminen - jatketaan tietojenvaihtoa huumausaineiden ja psykotrooppisten aineiden laitonta kauppaa vastaan vuonna 1988 tehdyn YK:n yleissopimuksen täytäntöönpanosta sekä tähän liittyvän kansallisen lainsäädännön parantamisesta ja/tai yhdenmukaistamisesta; - vaihdetaan tietoja ja parhaita käytänteitä huumausaineiden torjuntaan liittyvän kansainvälisen yhteistyön alalla; - jatketaan vuoropuhelua alueellisesta yhteistyöstä, alan lainvalvonta- ja muiden viranomaisten kouluttaminen mukaan luettuna; - estetään huumausaineiden lähtöaineiden ja muiden kemiallisten aineiden kulkeutuminen laittomien huumausaineiden valmistukseen kemikaalityöryhmän ( Chemical Action Task Force, CATF ) hyväksymiä normeja vastaavalla tavalla. 20) Talousrikollisuus, oikeus- ja lainvalvontaviranomaiset, vankeinhoitojärjestelmä a) Rahanpesun torjuntaan liittyvän yhteistyön kehittäminen - käydään vuoropuhelua asianmukaisten kansainvälisten normien ja kansainvälisten yleissopimusten mukaisesta toimielinjärjestelmästä ja lainsäädäntökehyksestä ja vaihdetaan niihin liittyviä tietoja ja parhaita käytänteitä; - jatketaan Jordanian lainvalvontaviranomaisten, myös rahanpesun torjuntayksikön, ja kansainvälisten järjestöjen välistä yhteistyötä sekä yhteistyötä EU:n jäsenvaltioiden vastaavien viranomaisten kanssa; - vaihdetaan tietoja ja käydään vuoropuhelua oikeus- ja poliisiviranomaisten parhaista toimintatavoista rahanpesun sekä talousrikosten torjunnan alalla. b) Jordanian ja EU:n jäsenvaltioiden oikeus- ja poliisiviranomaisten välisen yhteistyön kehittäminen - pannaan täytäntöön asiaankuuluvat kansainväliset yleissopimukset ja kehitetään jo ratifioitujen sopimusten täytäntöönpanon edellyttämää kansallista lainsäädäntöä; - vaihdetaan tietoja muun muassa Kansainväliseen rikostuomioistuimeen liittyvistä asioista EU:n, EU:n jäsenvaltioiden ja Jordanian välillä; - varmistetaan poliisien koulutukseen liittyvä yhteistyö Jordanian ja EU-maiden poliisioppilaitosten välillä sekä Euroopan poliisiakatemian (CEPOL) kanssa; - selvitetään mahdollisuuksia yhteistyöhön Jordanian ja Euroopan poliisiviraston (Europol) välillä. c) Asianmukaisten vankilaolojen kehittäminen - jatketaan vankiloita ja muita säilöönottotiloja koskevien tietojen ja parhaiden käytänteiden vaihtoa EU:n ja Jordanian välillä, vankien luokittelujärjestelmät, ammattikoulutusohjelmien kehittäminen ja sosiaalista kuntoutusta ja rikosten uusimisen ehkäisyä koskevat toimet mukaan luettuina; - jatketaan vankiloiden ja muiden säilöönottotilojen olosuhteiden ja itse tilojen parantamista, jotta voitaisiin taata perusihmisoikeuksien suojelu; - sovelletaan kansainvälisiä nuoriso-oikeutta ja nuorten vankeusrangaistuksia koskevia normeja ja sääntöjä, joihin kuuluvat erityisesti YK:n vähimmäissäännökset nuoriso-oikeudesta (Beijingin säännöt) vuodelta 1985 ja YK:n suuntaviivat nuorisorikollisuuden ehkäisemiseksi (Riadin suuntaviivat) vuodelta 1990. 21) Terrorismin torjunta Terrorismin torjuntaan liittyvään yhteistyön tehostaminen - kehitetään yhteistyötä terrorismin rahoituksen vastaisen työn tehostamiseksi rahanpesunvastaisen toimintaryhmän (FATF) esittämissä, terrorismin rahoitusta koskevissa suosituksissa vahvistettujen normien mukaisesti; - kehitetään lainvalvontaviranomaisten yhteistyötä terrorismin torjumiseksi; - kehitetään terrorismin torjuntaan liittyvää oikeudellista yhteistyötä; - pyritään yhteistyössä vahvistamaan YK:n asemaa terrorismin torjunnassa kansainvälisellä tasolla muun muassa panemalla kaikilta osin täytäntöön YK:n turvallisuusneuvoston päätöslauselmat 1267/99 ja 1373/01 sekä panemalla täytäntöön YK:n maailmanlaajuinen terrorisminvastainen strategia ja YK:n terrorisminvastaiset yleissopimukset ja varmistamalla niiden noudattaminen; - varmistetaan ihmisoikeuksien kunnioittaminen terrorismin torjunnassa. B. TALOUDELLINEN JA SOSIAALINEN ULOTTUVUUS V Talous- ja yhteiskuntarakenteiden uudistukset ja kehittäminen 22) Raha-, valuuttakurssi- ja finanssipolitiikka Makrotalouden vakauttamiseen ja kasvuun tähtäävissä politiikoissa tapahtuneen edistymisen tukeminen - jatketaan kansallisen makrotalouden vakauttamisohjelman täytäntöönpanoa alueellinen tilanne huomioon ottaen ja pitäen tavoitteena hintavakauden, julkisen velan vähentämisen ja julkisen talouden alijäämän supistamisen aloilla tapahtuneen edistymisen tukemista ja kestävän julkisen talouden edistämistä; - jatketaan julkisen varainhoidon parantamista ja avoimuuden lisäämistä; jatketaan kestävän vero- ja eläkejärjestelmän kehittämiseen tähtääviä toimia; - tehostetaan julkisen sektorin toimintaa hallituksen uudistusohjelman mukaisesti. VI Yhteistyö tasa-arvo-, työllisyys- ja sosiaalipolitiikan alalla 23) Sukupuolten tasa-arvo / tasa-arvoisen kohtelun varmistaminen - tehostetaan työtä naisten ja lasten oikeuksien edistämiseksi ja suojelemiseksi; - tehostetaan toimia sukupuolten tasa-arvon edistämiseksi kaikilla tasoilla työllisyyden ja koulutuksen alalla, päätöksenteossa ja lainvalvontaviranomaisten käytäntöjen yhteydessä; - ryhdytään tehokkaisiin toimiin sukupuoleen perustuvien stereotypioiden ja syrjinnän torjumiseksi muun muassa koulutuksen ja valistuksen keinoin. 24) Ammattiyhdistysoikeuksien ja perustyönormien kunnioittamisen varmistaminen - jatketaan pyrkimyksiä saada aikaan vuoropuhelua sosiaalisista perusoikeuksista ja työnormeista; - jatketaan pyrkimyksiä työlainsäädännön lähentämiseksi kansainvälisiin normeihin erityisesti siltä osin kuin on kyse kokoontumisvapaudesta, järjestäytymisoikeudesta ja kollektiivisesta neuvotteluoikeudesta; - tehostetaan toimia epävirallisen työn vähentämiseksi; - edistetään työmarkkinaosapuolten kolmikantaneuvotteluja ja kahdenvälistä vuoropuhelua ja jatketaan osapuolten valmiuksien kehittämistä. 25) Yhteistyö työllisyyden ja ihmisarvoisen työn edistämiseksi - kehitetään työllisyyttä koskeva strateginen lähestymistapa, jonka tavoitteena on - parantaa työvoiman ammattitaidon ja kysynnän yhteensovittamista Jordanian työmarkkinoilla ja tehostaa työmarkkinoiden toimintaa ottaen erityisesti huomioon nuoret ja naiset, - vahvistaa, saattaa yleiseen käyttöön ja arvioida paremmin toimenpiteitä työllisyyden parantamiseksi ja aktiivisen työmarkkinapolitiikan kehittämiseksi, - parantaa työvoimaviranomaisten valmiuksia ja tehostaa niiden toimintaa; - edistetään ihmisarvoista työtä ja epävirallisella sektorilla tehtävän työn muuttamista viralliseksi työksi; - pannaan täytäntöön Jordanian ja Kansainvälisen työjärjestön ILO:n keskenään sopimat, ihmisarvoisen työn maakohtaiset ohjelmat; - edistetään joustoturvan periaatteita ja varmistetaan työnhakijoiden työllistettävyys; - jatketaan työtä osallistavien, ketään syrjimättömien kansallisten työmarkkinoiden kehittämiseksi ja pyritään erityisesti vammaisten entistä parempaan integroimiseen työmarkkinoille; - vaihdetaan tietoja työterveyden ja -turvallisuuden parantamiseen liittyvistä parhaista käytänteistä. 26) Yhteistyö sosiaalisen osallisuuden ja sosiaalisen suojelun alalla - tehostetaan pyrkimyksiä vähentää merkittävästi erityisesti kaikkein huonoimmassa asemassa olevien köyhyyttä ja sosiaalista syrjäytymistä sekä parantaa sosiaalista yhteenkuuluvuutta Jordanian kaikissa osissa; - jatketaan työtä, jonka tavoitteena on kattavan sosiaaliturvalainsäädännön antaminen ja asianmukaisen sosiaalisen turvaverkoston luominen; - jatketaan kestävän eläkejärjestelmän käyttöönottoon tähtäävää työtä; - vaihdetaan parhaita käytänteitä sosiaalisen suojelun tehostamiseksi siten, että tavoitteena on sekä parantaa sen riittävyyttä että turvata sen kestävä rahoitus. VII Kestävä kehitys 27) Kestävän kehityksen edistäminen - jatketaan sellaisten kestävän kehityksen politiikkojen toteuttamista, joiden tuloksena vahvistettavien strategioiden ja aloitteiden tavoitteena on muun muassa ympäristön kannalta kestävä talouskehitys ja sosiaalisen osallisuuden lisääminen. VIII Maatalous - määritetään ja hyväksytään vientimarkkinoille pääsyn helpottamisen edellyttämät rakenteelliset, institutionaaliset, oikeudelliset ja hallinnolliset tukitoimenpiteet, teknisen lainsäädännön lähentäminen mukaan luettuna; - esitetään ja hyväksytään toiminnan monipuolistamisen edistämiseen ja uusien kannattavien ja kestävien kauppavirtojen luomiseen tähtääviä toimenpiteitä ja säännöksiä maaseudun kehittämisen alalla ja laatutuotannon kehittämisen tasolla (paikalliset tuotteet, luomutuotteet, maantieteelliset merkinnät / alkuperänimitykset jne.); - vahvistetaan maatalouden kansallisen tutkimus- ja neuvontakeskuksen institutionaalista asemaa seuraavasti: - tuetaan keskuksen roolia tuottavuuden, elintarviketurvallisuuden sekä maataloustuotteiden ja jalostettujen maataloustuotteiden laadun parantamisessa, - aloitetaan kahdenvälinen yhteistyö eurooppalaisten tutkimuskeskusten kanssa erityisesti geeni- ja biotekniikan aloilla; - lisätään yhteistyötä hedelmien ja vihannesten sekä muiden maataloustuotteiden ja jalostettujen maataloustuotteiden kansainvälisten kaupan pitämistä koskevien vaatimusten alalla; - edistetään luomutuotteiden sertifioinnin vastaavuusjärjestelmiä ja integroitua tuholaisten torjuntaa; - kehitetään yksityisiin investointeihin kannustavia toimenpiteitä; - edistetään maatalouspolitiikkaa koskevien tietojen levittämistä ja vaihtoa sekä asiantuntemuksen ja kokemusten siirtoa; - lisätään metsäalan yhteistyötä EU:n metsätoimintasuunnitelmasta saatujen kokemusten perusteella muun muassa kysymyksissä, jotka liittyvät ilmastonmuutokseen, uudelleen metsittämiseen, aavikoitumisen torjuntaan, riskinarviointiin ja metsäpalojen torjuntaan sekä luonnon monimuotoisuuden säilyttämiseen. IX Kalastus- ja meripolitiikka - tehdään tarvittavat parannukset kaupan pitämisen perusrakenteisiin markkinoiden vaatimuksia vastaavasti; - edistetään vastuullista ja kestävää kalastuspolitiikkaa ja yhdennettyä lähestymistapaa meriasioissa tarkoituksena helpottaa vuoropuhelua EU:n kanssa EU:n yhdennetyn meripolitiikan puitteissa ja Yhdistyneiden Kansakuntien merioikeusyleissopimukseen perustuvaa kansainvälistä merioikeutta noudattaen; - edistetään osallistumista yhdennettyä meripolitiikkaa koskevaan alueelliseen yhteistyöhön. X Kauppaa, markkinoita ja sääntelyn uudistamista koskevat kysymykset Jordania ja EU ovat sitoutuneet panemaan täytäntöön vuoden 2010 jälkeistä aikaa varten laaditun kaupan alaa koskevan Euro–Välimeri-suunnitelman ja yrittäjyyttä koskevan Euro–Välimeri-peruskirjan. Välimeren alueen kumppanimaat käyttävät niitä yhteisinä viiteasiakirjoina talous- ja kauppasuhteiden syventämisessä, investointien edistämisessä ja lisäämisessä, markkinoillepääsyn helpottamisessa, liiketoimintailmaston parantamisessa ja yrittäjyyden kannustamisessa sekä yksittäisten maiden tasolla että koko alueella. X.i Tavaroiden liikkuvuus 28) Kahdenväliset kauppasuhteet - poistetaan tullien ulkopuolisia kaupanesteitä esimerkiksi kauppaa koskevaa sääntelyä lähentämällä, käymällä tarvittaessa tapauskohtaisia keskusteluja markkinoillepääsyyn liittyvistä kysymyksistä ja valmistelemalla neuvotteluja teollisuustuotteiden vaatimustenmukaisuuden arviointia ja hyväksymistä koskevasta sopimuksesta ja myöhemmin myös pitkälle menevästä ja laaja-alaisesta vapaakauppasopimuksesta; - aloitetaan vuonna 2010 ja saatetaan mahdollisimman nopeasti päätökseen kahdenväliset neuvottelut palvelujen ja sijoittautumisoikeuden vapauttamisesta siten, että tavoitteena ovat asteittaiset ja vastavuoroiset sitoumukset kaikissa neljässä toimitusmuodossa sekä tähän liittyvät säännökset; - pannaan täytäntöön maataloustuotteiden ja jalostettujen maataloustuotteiden kaupan vapauttamisesta Jordanian ja EU:n välillä tehdyt päätökset; - tarkastellaan mahdollisuutta jatkaa maataloustuotteiden, jalostettujen maataloustuotteiden, kalan ja kalastustuotteiden kaupan vapauttamista sekä tulleja että tullien ulkopuolisia kaupanesteitä koskevilla toimenpiteillä, joihin kuuluvat myös terveys- ja kasvinsuojelutoimenpiteet ja maantieteellisten merkintöjen suojelu, maataloutta koskevan Euro–Välimeri-etenemissuunnitelman (Rabatin etenemissuunnitelma) mukaisesti; - valmistaudutaan neuvottelemaan EU:n kanssa pitkälle menevän ja laaja-alaisen vapaakauppasopimuksen tekemisestä nykyisen assosiaatiosopimuksen pohjalta. Näissä neuvotteluissa käsiteltäisiin EU:n ja Jordanian assosiaatiosopimuksen määräysten kehittämistä tai täydentämistä muun muassa standardien ja teknisten määräysten, terveys- ja kasvinsuojelutoimenpiteiden, teollis- ja tekijänoikeuksien, kilpailupolitiikan, julkisten hankintojen, tullitoiminnan ja kaupan helpottamisen sekä kaupan ja kestävän kehityksen aloilla. Neuvottelut aloitetaan, jos muissa kahdenvälisissä neuvotteluissa saavutetaan merkittävää edistymistä. Tällä välin molemmat osapuolet voivat pohtia niitä yhteisiä tavoitteita, joihin näissä neuvotteluissa tulisi pyrkiä. 29) Rajoitusten poistaminen (EU:ssa yhdenmukaistamattomat alat) Tavaroiden liikkumisen helpottaminen ja hallinnollisen yhteistyön parantaminen - vahvistetaan tavaraliikenteen yhteyspisteitä tavaroiden vapaan liikkuvuuden ja tietojenvaihdon helpottamiseksi EU:n ja Jordanian sekä talouden toimijoiden välillä; - tarkastellaan tuotteiden merkitsemistä, koostumusta, valmistusta ja kuvausta koskevaa Jordanian lainsäädäntöä tavoitteena sen lähentäminen EU:ssa käytössä oleviin yleisiin periaatteisiin. 30) Sopimukset teollisuustuotteiden vaatimustenmukaisuuden arvioinnista ja hyväksymisestä tietyillä tuotannonaloilla - jatketaan valmisteluja teollisuustuotteiden vaatimustenmukaisuuden arviointia ja hyväksymistä koskevan sopimuksen neuvottelemiseksi Jordanian kanssa, jotta tämä voisi osallistua EU:n sisämarkkinoille omaksuttuaan asiaa koskevat EU:n säännökset ja tehtyään tarvittavat mukautukset tuotelainsäädännöstä vastaaviin toimielimiinsä. Tämä käsittää seuraavat toimenpiteet: A. alan lainsäädännön yhdenmukaistaminen EU:n alakohtaisen ja horisontaalisen säännöstön kanssa, tuotevastuuta ja yleistä tuoteturvallisuutta koskeva lainsäädäntö mukaan luettuna, ja tämän lainsäädännön täytäntöönpano; teollisuustuotteita koskevien kansallisten standardien yhdenmukaistaminen eurooppalaisten ja kansainvälisten standardien kanssa tietyillä tärkeillä aloilla; B. standardoinnista, akkreditoinnista, vaatimustenmukaisuuden arvioinnista, metrologiasta ja markkinavalvonnasta vastaavien toimielinten vahvistaminen ja kehittäminen EU:n vastaavien toimielinten tasolle; näiden toimielinten mahdollisimman laajamittainen integroiminen eurooppalaisiin ja kansainvälisiin rakenteisiin; C. EU:n direktiiveissä säädettyjen testausvaatimusten omaksuminen tietyillä tärkeillä aloilla; - lisätään talouden toimijoiden tietämystä ja järjestetään koulutusta eri sidosryhmille; - neuvotellaan teollisuustuotteiden vaatimustenmukaisuuden arviointia ja hyväksymistä koskeva sopimus kaikilla merkittävillä aloilla. 31) Teollisuustuotteiden markkinoillepääsyn helpottaminen vienninedistämistoimilla - laaditaan ja pannaan täytäntöön kansallinen vienninedistämisstrategia, joka on yhteensopiva kansallisen ulkomaankauppastrategian kanssa; - kehitetään talouden toimijoiden ja alan kansallisten viranomaisten valmiuksia. 32) Alueellinen yhteistyö - osallistutaan Agadirin sopimuksen täytäntöönpanoon kaikilla sen nykyisin kattamilla aloilla; pyritään laajentamaan sen soveltamisalaa uusille aloille kuten palveluihin ja investointeihin ja kannustetaan uusia maita liittymään sopimukseen; - tehdään yhteistyötä vuoden 2010 jälkeistä aikaa varten laaditun kaupan alaa koskevan Euro–Välimeri-suunnitelman täytäntöön panemiseksi ja pyritään erityisesti täydentämään ja vahvistamaan Euro–Välimeri-alueen vapaakauppasopimusten verkkoa ja tekemään aloitteita Euro–Välimeri-kauppakumppanuuden vahvistamiseksi; - osallistutaan aktiivisesti Euro–Välimeri-alueen teolliseen yhteistyöhön aluetasolla. 33) Tulli Tullilaitoksen toiminnan kehittäminen, tullimenettelyjen yksinkertaistaminen ja nykyaikaistaminen ja alkuperäsääntöjen tarkistaminen - jatketaan tullilainsäädännön, -koodeksin ja -menettelyjen yhdenmukaistamista ja yksinkertaistamista Palermon suositusten mukaisesti; - jatketaan yhteistyön tehostamista muiden rajalla toimivien viranomaisten kanssa; - saatetaan päätökseen valmistelut etuuskohteluun oikeuttavia Paneurooppa–Välimeri-alkuperäsääntöjä koskevan alueellisen yleissopimuksen tekemiseksi ja huolehditaan yleissopimuksen täytäntöönpanosta; - osallistutaan Paneurooppa–Välimeri-alueen alkuperäsääntöjen perusteelliseen tarkistamiseen etuuskohteluun oikeuttavia Paneurooppa–Välimeri-alkuperäsääntöjä koskevan alueellisen sopimuksen puitteissa; - tuetaan riskiperusteiseen tullivalvontaan, jolla varmistetaan tuontiin, vientiin tai kauttakulkuun tarkoitettujen tavaroiden turvallisuus, liittyvien toimenpiteiden kehittämistä; - lisätään vuoropuhelua ja yhteistyötä, joka liittyy laittomasti valmistettujen ja väärennettyjen tavaroiden tullivalvontaa koskevaan lainsäädäntöön ja sen täytäntöönpanoon, ja vaihdetaan alaa koskevia tilastotietoja. 34) Terveys- ja kasvinsuojeluasiat - parannetaan jordanialaisille ja eurooppalaisille kuluttajille tarkoitettujen elintarvikkeiden turvallisuutta ja helpotetaan kauppaa uudistamalla terveys- ja kasvinsuojelualaa ja eläinten hyvinvointiin liittyviä käytäntöjä; - jatketaan työtä terveys- ja kasvinsuojelutoimia koskevan WTO:n sopimuksen täysimääräisen täytäntöönpanon varmistamiseksi ja osallistutaan aktiivisesti alan kansainvälisten elinten toimintaan (Maailman eläintautijärjestö OIE, kansainvälinen kasvinsuojelukomissio IPPC ja Codex Alimentarius -komissio); - lähennetään lainsäädäntöä asteittain EU:n lainsäädäntöön elintarvikevalvonnan, eläinten terveyden ja hyvinvoinnin sekä kasvinsuojelun tarkastusjärjestelmien aloilla: - jatketaan elävien eläinten ja niistä saatavien tuotteiden jäljitettävyyden varmistavan eläinten tunnistusjärjestelmän täytäntöönpanoa, - jatketaan työtä kasvintuotannon kansallisen jäljjitettävyysjärjestelmän perustamiseksi; - vahvistetaan Jordanian elintarvikevalvontaa muun muassa seuraavin keinoin: - jatketaan Jordanian elintarvikelakiesityksen hyväksymiseen tähtäävää työtä, - parannetaan Jordanian elintarvikelainsäädännön täysimääräisen täytäntöönpanon edellyttämiä säännöksiä, - tehdään yhteistyötä kansallisen jäämävalvontaohjelman perustamiseksi Jordanian elintarvike- ja lääkeviranomaisen, laboratorioiden ja muiden alan virastojen suorittaman elintarvikevalvonnan puitteissa, - tehdään yhteistyötä lihan turvallisuuden tarkastusjärjestelmän ottamiseksi käyttöön teurastamoissa ja lihanjalostuslaitoksissa, - tehdään yhteistyötä EU:n elintarvikkeita ja rehuja koskevan nopean hälytysjärjestelmän (RASFF) puitteissa. X.ii Sijoittautumisvapaus, yhtiöoikeus ja palvelut 35) Sijoittautuminen ja yhtiöoikeus Yritysten sijoittautumista ja toimintaa haittaavien esteiden poistaminen a) sijoittautuminen - tehdään yhteistyötä yritysten sijoittautumisen helpottamiseksi, - varmistetaan EU:ssa ja Jordaniassa toimivien tytäryhtiöiden, yritysten ja/tai sivuliikkeiden vastavuoroinen kansallinen kohtelu molempien osapuolten WTO:ssa antamien sitoumusten mukaisesti ja rajoittamatta assosiaatiosopimuksen liitteiden V ja VI soveltamista; b) yritysten toiminta - luodaan asianmukainen toimintaympäristö yrityksille, - tehdään yhteistyötä ulkomaisten sijoitusten helpottamiseksi; c) yhtiöoikeus - edistetään lähentymistä kansainvälisten ja EU:n sääntöjen ja normien keskeisiin periaatteisiin, joihin kuuluvat muun muassa seuraavat: a) julkisen yritysrekisterin perustaminen ja ylläpito, b) virallinen lehti, jossa julkaistaan yrityksiä koskevia tietoja, c) yrityksen perustamiseen liittyvä valvonta tai sen varmistaminen, että tietyt asiakirjat ovat kansallisten lakien ja määräysten mukaisia; - hyväksytään ja otetaan käyttöön kattava sääntelykehys; - laaditaan yritysten hallinto- ja ohjausjärjestelmän säännöstö ja varmistetaan sen tehokas täytäntöönpano. 36) Tilintarkastus ja tilinpäätös Edellytysten luominen moitteettomalle taloushallinnolle, tilivelvollisuudelle ja valvonnalle - otetaan käyttöön tilinpäätöstä ja tilintarkastusta koskevat kansainväliset standardit, myös tilivelvollisuutta ja avoimuutta koskevat periaatteet, ja tuetaan niiden soveltamista; - uudistetaan sääntely- ja hallintokehystä tavalla, joka mahdollistaa korkeatasoisen tilintarkastajien ammattikunnan luomisen. 37) Palvelut Palvelujen tarjoamista koskevien rajoitusten asteittainen poistaminen - aloitetaan vuonna 2010 ja saatetaan mahdollisimman pian päätökseen kahdenväliset neuvottelut palvelujen vapauttamisesta ja sijoittautumisoikeudesta; - viimeistellään ja pannaan täytäntöön Jordanian palvelualan kilpailukyvyn parantamista koskeva strategia, johon sisältyy sääntelyn ja hallinnollisten menettelyjen yksinkertaistaminen sekä Jordanian että EU:n palvelualan toimijoiden kannalta; - jatketaan yksityisten talouden toimijoiden kuulemista sellaisten alojen määrittämiseksi, joilla yhteistyö voisi olla mahdollista; - selvitetään mahdollisuuksia helpottaa palvelujen tarjoamista muun muassa tarvittavia hallintorakenteita kehittämällä ja todettuja esteitä poistamalla. Rahoituspalvelujen kehittäminen - jatketaan rahoituspalvelujen, muun muassa pankki- ja vakuutusalan, tilintarkastusalan ja arvopaperimarkkinoiden, vakauden valvontaa koskevan sääntelykehyksen parantamista; - perustetaan riippumattomat valvontaviranomaiset tehokkaan valvonnan varmistamiseksi ja huolehditaan niiden tarvitsemasta koulutuksesta. 38) Pääomanliikkeet ja maksuliikenne Pääomamarkkinoiden kehittämisen jatkaminen, maksuliikenteen vapauttaminen, pääomanliikkeet - tarkastellaan voimassa olevaa lainsäädäntöä tarkoituksena toisaalta arvioida tarvetta jatkaa pääomanliikkeiden vapauttamista ja toisaalta varmistaa erityisesti suoriin sijoituksiin liittyvien pääomien vapaa liikkuvuus ja ulkomaisten sijoitusten suoja; - vapautetaan pääomanliikkeet kaikilta osin. X.iii Muut keskeiset alat 39) Verotus Verojärjestelmän ja verohallinnon kehittämisen jatkaminen - jatketaan verojärjestelmän uudistamista; - vahvistetaan verohallintoa ja laaditaan sitä varten kattava strategia; - kehitetään kansainvälistä yhteistyötä ottamalla käyttöön verotusalan hyvän hallintotavan periaatteet. 40) Kilpailupolitiikka ja valtiontuet a) Kilpailupolitiikka EU:n ja Jordanian yritysten välisen ja Jordanian yritysten keskinäisen kilpailun mahdollistavien edellytysten luominen EU:n säännösten ja järjestelmän kanssa yhteensopivan lainsäädännön ja kilpailunrajoitusten valvontajärjestelmän kehittäminen - luodaan riittävä oikeudellinen kehys kokonaisvaltaista kilpailupolitiikkaa varten ja varmistetaan sen tehokas täytäntöönpano; - vahvistetaan Jordanian hallinnollisia valmiuksia sellaisen riippumattoman kilpailuviranomaisen luomiseksi, jolla on käytössään riittävästi resursseja; - jatketaan työtä yleisen tietoisuuden lisäämiseksi kilpailupolitiikan tärkeydestä; - varmistetaan oikeus hakea riippumattomalta tuomioistuimelta muutosta kilpailuasioissa tehtyihin päätöksiin kansallisen lainsäädännön mukaisesti. Kaupallisten valtion monopolien syrjimättömän toiminnan varmistaminen - vaihdetaan tietoja valtion monopoleista ja julkisista liikelaitoksista, joille on myönnetty erityisoikeuksia, sikäli kuin tämä ei vaaranna kansallista turvallisuutta. b) Valtiontuet Valtiontukien valvontajärjestelmän kehittäminen - vahvistetaan sitova, yhtenäinen valtiontuen määritelmä, joka vastaa EU:ssa käytössä olevaa määritelmää, ja perustetaan kansallinen järjestelmä valtiontukia koskevien tietojen keräämistä varten; - vaihdetaan EU:n kanssa vuosittain tietoja valtiontuen kokonaismäärästä ja jakautumisesta assosiaatiosopimuksen 53 artiklan mukaisesti. 41) Teollis- ja tekijänoikeudet Teollis- ja tekijänoikeuksien suojan parantaminen - vahvistetaan kauppa- ja teollisuusministeriön teollisoikeuksien suojasta vastaavaa osastoa; ryhdytään toimiin väärennettyjen ja laittomasti valmistettujen tavaroiden liikkeeseen laskemisen ja kaupan vähentämiseksi tietyillä erikseen valituilla aloilla; - jatketaan liittymistä keskeisiin, myös assosiaatiosopimuksessa mainittuihin, kansainvälisiin sopimuksiin ja sovelletaan alan kansainvälisiä normeja; - jatketaan työtä lainsäädännön yhdenmukaistamiseksi EU:n säännöstön keskeisten osien kanssa; - aloitetaan vuoropuhelu henkisen omaisuuden oikeudenhaltijoiden ja käyttäjien järjestöjen kanssa; - edistetään yhteistyötä Euroopan patenttiviraston ja sisämarkkinoiden harmonisointiviraston (tavaramerkit ja mallit) kanssa ja lisätään vuorovaikutusta muiden Euro–Välimeri-kumppanimaiden kanssa. 42) Julkiset hankinnat Edellytysten luominen avoimille ja kilpailuun perustuville hankintamenettelyille - hyväksytään ja pannaan täytäntöön uusi julkisten hankintojen sääntelykehys, mikä käsittää myös asiaankuuluvien sääntöjen ja muiden hankintoihin liittyvien määräysten hyväksymisen ja yhdenmukaistamisen; - parannetaan julkisten hankintojen järjestelmän toimintaa seuraavasti: a) omaksumalla EU:n keskeiset alaa koskevat normit, jotka ovat avoimuus, syrjimättömyys, kilpailu ja mahdollisuus muutoksenhakuun, b) kehittämällä hallinnollisia valmiuksia ja järjestämällä koulutusta talouden toimijoille ja toimivaltaisten kansallisten viranomaisten henkilöstölle, kuten Jordanian yleisistä töistä ja asuntoasioista vastaavan ministeriön ja valtiovarainministeriön julkisten hankintojen osastojen ja tilintarkastusviraston henkilöstölle, c) parantamalla hankintaviranomaisten ja yritysten tietoja ja tietoisuutta julkisista hankintamenettelyistä; - jatketaan sähköisiin hankintamenettelyihin liittyvien valmiuksien kehittämistä; - jatketaan sen selvittämistä, voisiko julkisten hankintojen markkinoiden avaamista Euro–Välimeri-alueella vielä jatkaa. 43) Yritystoiminnan kehittämisedellytysten parantaminen - nykyaikaistetaan Jordanian tuotannonaloja (teollisuus, palvelut ja maatalouselinkeinot) ja lisätään niiden kilpailukykyä laatimalla maalle yritysten nykyaikaistamista ja kilpailukykyä koskeva strategia; - jatketaan EU:n ja Jordanian välistä vuoropuhelua yritys- ja pk-yrityspolitiikasta ja jatketaan liiketoimintailmaston parantamista panemalla täytäntöön yrittäjyyttä koskeva Euro–Välimeri-peruskirja: a) sisällön osalta erityistä huomiota olisi kiinnitettävä yhtäläisiin mahdollisuuksiin, yritysten yhteiskunnalliseen vastuuseen, innovointiin, taitojen kehittämiseen, yrittäjäntaitojen oppimiseen, yritystoimintaa tukevaan verotukseen, yhtiöoikeuteen, ympäristönsuojeluun ja teollis- ja tekijänoikeuksien kunnioittamiseen, b) menettelytapojen osalta olisi edistettävä ministeriöiden välistä koordinointia ja koordinointia kaikkien niiden julkisten ja yksityisten toimijoiden kanssa, joita peruskirja koskee, vaihdettava tietoja hyvistä käytänteistä EU:n ja naapurimaiden kanssa ja osallistuttava peruskirjan täytäntöönpanon edistymisen arviointiin alueellisella tasolla; - jatketaan vuoropuhelua tekstiili- ja vaatetusalan tulevaisuudesta; - vaihdetaan tietoja kestävästä matkailusta; - kannustetaan paikallisia yrityksiä ja sijoittajia hyödyntämään ulkomaisia suoria sijoituksia innovaatioiden ja sisäsyntyisen taloudellisen kehityksen edistämiseksi. 44) Sijoitustoiminnan edistäminen Jordaniassa - laaditaan ja pannaan täytäntöön kotimaisten sijoitusten edistämistä ja ulkomaisten sijoitusten houkuttelemista Jordaniaan koskeva strategia; - rohkaistaan yritys- ja sijoitustoiminnan edistämislaitosten välisiä yhteyksiä sijoitusmahdollisuuksien ja sijoitustoiminnan esteiden selvittämiseksi; - osallistutaan aktiivisesti Euro–Välimeri-alueen kauppaa ja sijoituksia edistävän järjestelmän perustamiseen ja täytäntöönpanoon. 45) Yhteistyö kuluttajansuojan alalla - edistetään tietojenvaihtoa kuluttajansuojaan liittyvistä asioista, kuten kuluttajalainsäädännöstä ja sen noudattamisen valvonnasta, kulutustavaroiden turvallisuudesta, kuluttajatiedotukseen käytettävistä järjestelmistä ja välineistä sekä kuluttajien oikeussuojakeinoista; - tehdään yhteistyötä kuluttajalainsäädännön lähentämiseksi alaa koskevaan EU:n säännöstöön, jotta voitaisiin varmistaa korkeatasoinen kuluttajansuoja ja välttää samalla kaupan esteiden syntyminen; - vaihdetaan lainsäädännöllisiin ja teknisiin valmiuksiin liittyvää asiantuntemusta, jotta voitaisiin varmistaa lainsäädännön noudattaminen ja markkinavalvontajärjestelmien asianmukainen toiminta; - tuetaan koulutustoimia, joilla parannetaan julkishallinnon virkamiesten ja muiden kuluttajien etuja ajavien tahojen valmiuksia; - tuetaan riippumattomien kuluttajajärjestöjen perustamista ja kehitetään kuluttajia edustavien tahojen välisiä yhteyksiä; - edistetään kuluttajavalistusta ja toimintamahdollisuuksien tarjoamista kuluttajille sekä heidän oikeutettujen taloudellisten etujensa suojelua. 46) Tilastointi Kunkin tilastoalan eurooppalaisia normeja vastaavien tilastointimenetelmien käyttöönotto ja Jordanian tilastojärjestelmän institutionaalisten rakenteiden kehittäminen - pannaan täytäntöön tilastoinnin kansallinen kehittämisstrategia; - otetaan käyttöön virallisten tilastojen riippumattomuuden/puolueettomuuden varmistavia järjestelmiä; - käynnistetään tilastoinnin neuvoa-antavan komitean toiminta; - sovelletaan kansainvälistä toimialaluokitusstandardia (ISIC Rev. 4, 2008); - jatketaan EU:n normeja vastaavien talous- ja sosiaalitilastojen kehittämistä; - jatketaan vesitilastoihin ja vesitilinpitoon liittyvää työtä; - jatketaan kestävän kehityksen indikaattoreihin liittyvää työtä; - edistetään tilastotuntemusta yhteistyössä kaikkien tietoja tuottavien julkisten toimielinten kanssa; - jatketaan tietojen levittämiseen käytettävien välineiden ja -tekniikoiden kehittämistä. XIII Ilmastonmuutos, ympäristö, energia, liikenne 47) Ilmastonmuutos - vahvistetaan ilmastonmuutosasioista vastaavien Jordanian toimielinten valmiuksia; - pannaan täytäntöön ilmastonmuutosta koskevan YK:n puitesopimuksen ja Kioton pöytäkirjan määräyksiä muun muassa selvittämällä hiilimarkkinoiden tarjoamien mahdollisuuksien käyttöä; - tehdään yhteistyötä vuoden 2012 jälkeistä aikaa koskevan ilmastonmuutosjärjestelmän kehittämisessä ja perustamisessa; - laaditaan ja pannaan täytäntöön strategioita ja suunnitelmia, jotka koskevat ilmastonmuutoksen hillitsemistä ja siihen sopeutumista; - laaditaan kasvihuonekaasuinventaarioita; - vaihdetaan kokemuksia ja asiantuntemusta, jotka liittyvät kasvihuonekaasupäästöjen vähentämiseen tähtäävien toimenpiteiden täytäntöönpanoon ja ilmastonmuutoksen vaikutusten ja sopeutumistoimien arviointiin, ja edistetään teknologian siirtomahdollisuuksia; - edistetään aktiivisesti ilmastonmuutosnäkökohtien sisällyttämistä vesialan politiikkoihin ja strategioihin. 48) Ympäristö a) Hyvän ympäristöhallinnon varmistaminen - parannetaan hallintorakenteita ja -menettelyjä muun muassa kuvernoraateissa ja kunnissa, jotta voitaisiin varmistaa asianmukainen strateginen suunnittelu ja rahoitussuunnittelu, täytäntöönpano ja koordinointi alan toimijoiden kesken; - arvioidaan voimassa olevaa ympäristölakia kaudella 2010–2012 ja valmistellaan ja hyväksytään tarvittavat muutokset; - arvioidaan kansallista ympäristötoimintasuunnitelmaa ja ympäristöministeriön strategiasuunnitelmaa, saatetaan ne ajan tasalle ja pannaan täytäntöön; - lähennetään ympäristövaikutusten arviointia koskevaa lainsäädäntöä EU:n säännöstöön muun muassa siltä osin kuin on kyse kansalaisten kuulemisesta; - vahvistetaan strategisten ympäristöarviointien tekemisen edellyttämiä rakenteita ja menettelyjä; - parannetaan Jordanian tietämyksenhallintajärjestelmiä ja erityisesti ympäristötietojen keruuta ja hallinnointia sekä näiden tietojen käyttömahdollisuuksia EU:n kokemusten ja käytännön pohjalta; - lisätään keskeisiä ympäristökysymyksiä koskevaa valistusta ja laaditaan ja pannaan täytäntöön uusi kansallinen tiedotusstrategia; - tuetaan kansalaisyhteiskunnan toimijoita ja edistetään kansalaisten osallistumista ympäristöasioita koskevaan päätöksentekoon; - annetaan ympäristövahinkovastuuta koskevaa lainsäädäntöä; - julkaistaan säännöllisiä raportteja ympäristön tilasta; - selvitetään mahdollisuuksia osallistua Euroopan ympäristökeskuksen toimintaan tietyillä osa-alueilla. b) Ympäristöön liittyvät alat ja aihealueet sekä asteittainen lähentyminen EU:n toimintaperiaatteisiin ja lainsäädäntöön - Lupa-, seuranta- ja tarkastusmenettelyt - vahvistetaan lupa-, seuranta- ja tarkastusmenettelyihin liittyviä Jordanian viranomaisten hallinnollisia valmiuksia. - Ilmanlaatu - annetaan ilmanlaatua koskevaa lainsäädäntöä ja ryhdytään toimiin paremman ilmanlaadun hallinnan edistämiseksi EU:n toimintaperiaatteiden ja puitelainsäädännön pohjalta; - laaditaan ja hyväksytään toimintaohjelmia ilmansaasteiden, myös rajojen yli kulkeutuvien saasteiden, torjumiseksi. - Vesienhoito ja merien suojelu - pannaan täytäntöön kansalliseen vesistrategiaan sisältyvät ensisijaiset toimet; - annetaan vesienhoitoa koskevaa lainsäädäntöä ja perustetaan vedenlaadun parantamiseen tähtäävä järjestelmä EU:n toimintaperiaatteiden ja lainsäädännön pohjalta; - edistetään yhdennettyä vesivarojen hoitoa; - parannetaan vesialan toimielinten valmiuksia huolehtia vedenlaadun seurannasta; - vaihdetaan tietoja parhaista käytänteistä ja siirretään vesialan keskeisiin kysymyksiin, kuten veden niukkuuteen ja uudelleenkäyttöön, liittyvää tietämystä; - selvitetään vesihuollon ja energiatehokkuuden välisiä yhteyksiä; - edistetään merien suojelua. - Jätehuolto - hyväksytään ja pannaan täytäntöön jätehuoltoa koskevia strategioita (myös vaarallisia jätteitä koskevia strategioita); - annetaan jätehuoltoa koskevaa lainsäädäntöä EU:n toimintaperiaatteiden ja lainsäädännön pohjalta; - perustetaan lupajärjestelmä jätteiden käsittelystä ja hyötykäytöstä vastaavia laitoksia varten sekä näiden laitosten tarkastuksia ja valvontaa varten. - Luonnonsuojelu - jatketaan suojelualueiden järjestelmän perustamista EU:n toimintaperiaatteiden ja lainsäädännön pohjalta; - pannaan täytäntöön aavikoitumisen torjuntaa koskevaan kansalliseen strategiaan ja toimintasuunnitelmaan sisältyvät ensisijaiset toimet; - ratifioidaan luonnonvaraisen eläimistön ja kasviston uhanalaisten lajien kansainvälistä kauppaa koskevaan yleissopimukseen (CITES) Gaboronessa tehty muutos, joka antaa alueellisille taloudellisen yhdentymisen järjestöille mahdollisuuden liittyä sopimukseen. - Teollisuuden päästöt - edistetään ympäristöä säästävien tuotantomenetelmien käyttöä Jordanian teollisuuslaitoksissa muun muassa perustamalla yhdennetty lupajärjestelmä EU:n toimintaperiaatteiden ja lainsäädännön pohjalta. - Kemikaalit - laaditaan ja hyväksytään kemikaaleja koskeva strategia toimijoiden tietämyksen parantamiseksi ja kemiallisten aineiden turvallisemman käsittelyn varmistamiseksi; - rajoitetaan vaarallisten kemikaalien käyttöä ja korvataan niistä kaikkein vaarallisimmat asteittain muilla aineilla. - Ympäristönäkökohtien huomioon ottaminen - edistetään aktiivisesti ympäristönäkökohtien huomioon ottamista muilla politiikanaloilla. c) Alueellinen yhteistyö - jatketaan Horizon 2020 -aloitteeseen liittyvää yhteistyötä; - tehdään yhteistyötä vesienhoitoon liittyvissä alueellisissa kysymyksissä ja selvitetään yhdessä naapurimaiden kanssa mahdollisuutta tehostaa yhteistyötä ympäristöasioissa; - edistetään ja otetaan käyttöön välineitä, jotka mahdollistavat kansalaisyhteiskunnan osallistumisen rajatylittävää vesienhoitoa koskevaan päätöksentekoprosessiin. 49) Energia a) Energiaan liittyvät alat ja aihealueet sekä asteittainen lähentyminen EU:n toimintaperiaatteisiin ja lainsäädäntöön - tehdään energia-alan yhteistyötä muun muassa Euroopan komission ja Jordanian hašemiittisen kuningaskunnan välillä 31. lokakuuta 2007 allekirjoitetun, energiayhteistyön päätavoitteita koskevan yhteisen julistuksen pohjalta. - Energiapolitiikka - huolehditaan Jordanian energia-alan yleissuunnitelmaan perustuvan pitkän aikavälin energiastrategian täytäntöönpanon seurannasta; - vaihdetaan kokemuksia ja parhaita käytänteitä sekä tehdään yhteistyötä institutionaalisissa kysymyksissä pitäen tavoitteena Jordanian energiapolitiikan asteittaista lähentämistä EU:n energiapolitiikkaan samalla, kun otetaan huomioon Jordanian erityispiirteet. - Sähkö- ja kaasumarkkinat - pyritään varmistamaan Jordanian asteittainen lähentyminen EU:n sähkön ja kaasun sisämarkkinoiden periaatteisiin, mikä käsittää muun muassa markkinoiden avaamisen, energian hinnoittelun ja markkinoiden uudistamisen; - huolehditaan energia-alan sääntelykomission perustamisen seurannasta. - Energiaverkot - tehostetaan teknistä ja tarvittaessa myös poliittista vuoropuhelua ja yhteistyötä, joka koskee kansallisten ja alueellisten sähkö-, kaasu- ja öljyverkkojen parantamista ja kehittämistä, mukaan luettuina ne verkot, jotka on tarkoitettu EU:hun suuntautuvia kauttakuljetuksia varten; - vaihdetaan tietoja ja parhaita käytänteitä verkkohäviöihin ja verkkojen turvallisuuteen ja varmuuteen liittyvissä asioissa. - Energiatehokkuus ja uusiutuvat energialähteet - jatketaan Jordanian institutionaalisen kehyksen (kansallinen energiantutkimuskeskus) vahvistamista; - jatketaan työtä, jonka tavoitteena on Jordanian osallistuminen Älykäs energiahuolto -ohjelmaan. - Energiatehokkuus - jatketaan Jordanian energiatehokkuuspolitiikan, myös rakennusten energiatehokkuutta koskevien toimenpiteiden, kehittämistä; - pyritään varmistamaan, että Jordania kehittää EU:n lainsäädännön ja parhaiden käytänteiden pohjalta asianmukaisia toimenpiteitä (kuten kodinkoneiden energiamerkinnät ja rakennusmääräykset) energiatehokkuuden parantamiseksi kaikilla talouden aloilla. - Uusiutuva energia - huolehditaan Jordanian uusiutuvaa energiaa koskevan politiikan täytäntöönpanon seurannasta; - varmistetaan Jordanian asteittainen lähentyminen EU:n lainsäädäntöön ja parhaisiin käytänteisiin uusiutuvien energialähteiden alalla muun muassa poliittisia tavoitteita asettamalla; - selvitetään yhteistyömahdollisuuksia teknologian siirron helpottamiseksi; - tehdään yhteistyötä, jonka tavoitteena on rahoitusvälineiden kehittäminen uusiutuvaa energiaa koskevia hankkeita varten. - Ydinturvallisuus - tehdään yhteistyötä ydinalan lainsäädännön ja muun sääntelyn sekä käytetyn polttoaineen ja radioaktiivisen jätteen huollon ja ydinturvallisuuskulttuurin alalla; - tehdään yhteistyötä institutionaalisissa kysymyksissä muun muassa vahvistamalla Jordanian ydinalan sääntelykomissiota ja muita alan toimielimiä; - toteutetaan yhteistyössä toimia, joiden tavoitteena on lisätä ydinturvallisuusasioita koskevaa tietoisuutta ja tietämystä alueella. b) Alueellinen yhteistyö - jatketaan osallistumista Välimeren unionin alueellisiin energiayhteistyöaloitteisiin ja erityisesti Euro–Välimeri-energiayhteistyön painopisteitä koskevan vuosien 2008–2013 toimintasuunnitelman täytäntöönpanoon; - jatketaan EU:n ja Mashrekin maiden kaasuyhteistyön kehittämistä ja tehostetaan sähkömarkkinoiden alueellista yhdentymistä; - tehdään uusiutuvien energialähteiden kehittämiseen ja energiatehokkuuden parantamiseen liittyvää yhteistyötä alueellisella tasolla, kuten uusiutuvan energian ja energiatehokkuuden aluekeskuksen ja Välimeren aurinkoenergiasuunnitelman puitteissa. 50) Liikenne a) Kansallisen liikenne- ja infrastruktuuripolitiikan täytäntöönpano - toteutetaan kestävää kansallista liikennepolitiikkaa kaikkien liikennemuotojen kehittämiseksi siten, että tavoitteena on erityisesti varmistaa liikennejärjestelmien tehokkuus, turvallisuus ja varmuus; - jatketaan Jordanian lainsäädännön ja sääntelykehyksen lähentämistä eurooppalaisiin ja kansainvälisiin normeihin; - jatketaan kansalliseen liikennepolitiikkaan perustuvien alakohtaisten strategioiden (tietovarastostrategiat ja teknisten laitteiden ja välineiden sekä kuljetuskaluston tason parantaminen mukaan luettuina) laatimista tie-, rautatie-, lento- ja meriliikenteelle sekä intermodaaliliikenteelle; tämä käsittää myös täytäntöönpanon aikataulut ja välitavoitteet, hallintovastuun määrittämisen ja rahoitussuunnitelmat; - jatketaan infrastruktuuripolitiikan kehittämistä tavoitteena eri liikennemuotoihin liittyvien infrastruktuurihankkeiden määrittäminen ja arviointi; - kehitetään rahoitusstrategioita, joissa painotetaan kunnossapitoa, kapasiteettiongelmia ja puuttuvia infrastruktuuriyhteyksiä ja joissa edistetään yksityisen sektorin aktiivista osallistumista liikennehankkeisiin. - Alueellinen yhteistyö - jatketaan osallistumista Välimeren alueen liikenneinfrastruktuurin suunnitteluun; - jatketaan osallistumista maailmanlaajuisten satelliittinavigointijärjestelmien kehittämiseen Välimeren alueella; - ryhdytään tarvittaviin, muun muassa alueellisessa liikennetoimintasuunnitelmassa tarkoitettuihin toimiin, joiden tarkoituksena on parantaa liikenneverkon toimintaa Jordanian, sen alueellisten kumppaneiden ja EU:n välisten liikennevirtojen sujuvoittamiseksi. b) Tiettyjen tie- ja rautatieliikenteeseen liittyvien toimenpiteiden ja uudistusten toteuttaminen - perustetaan yksi yhteinen sääntelyelin koko maaliikenteelle (rautatie- ja tieliikenteelle); - kehitetään yhdennetty intermodaalisen julkisen liikenteen järjestelmä; - jatketaan sekä henkilö- että tavarakuljetuksia koskevan toimilupajärjestelmän täytäntöönpanoa tieliikenteen alalla tavoitteena varmistaa tavaraliikenteen tasapuoliset toimintaedellytykset ja edistää julkista henkilöliikennettä; - jatketaan tieliikenteen sosiaalilainsäädäntöä ja teknisiä vaatimuksia koskevien valvontanormien tiukentamista kansainvälisten yleissopimusten ja vaarallisten tavaroiden kuljetuksia ja ajoaikoja koskevien EU:n normien mukaisesti; - toteutetaan rautatiepolitiikkaa, jonka tavoitteena on tavarankuljetuspalvelujen turvallisuuden, nopeuden ja tehokkuuden parantaminen (rajamuodollisuudet mukaan luettuina) ja joka käsittää myös intermodaalisuuden ja multimodaalisten palvelujen kehittämisen sekä yhteentoimivuuteen liittyvät kysymykset, erityisesti erilaiset raideleveydet ja muut tekniset normit. - Alueellinen yhteistyö - selvitetään, voitaisiinko alueellisella yhteistyöllä parantaa maakuljetuspalvelujen tehokkuutta ja yhteentoimivuutta; - jatketaan, myös alueellisissa yhteyksissä, lainsäädännön ja sääntelykehyksen lähentämistä eurooppalaisiin ja kansainvälisiin normeihin. c) Tiettyjen lentoliikenteeseen liittyvien toimenpiteiden ja uudistusten toteuttaminen - varmistetaan 15. joulukuuta 2010 allekirjoitetun Euro–Välimeri-ilmailusopimuksen täytäntöönpano, jotta mahdollistettaisiin sovellettavan lainsäädännön nopea lähentäminen ja lentoliikennemarkkinoille pääsyn asteittainen vapauttaminen; - jatketaan kansallisen ilmailupolitiikan täytäntöönpanoa ja hallinnollisten valmiuksien vahvistamista (myös siviili-ilmailuviranomaisen sääntelytehtävien erottamista operatiivisista tehtävistä); - selvitetään mahdollisuuksia ottaa Jordania mukaan yhtenäistä eurooppalaista ilmatilaa koskevaan hankkeeseen ja tehostaa Blue Med -aloitteen täytäntöönpanoa; - tehdään tiivistä yhteistyötä ilmailupolitiikan alalla; - tehostetaan yhteistyötä Euroopan lentoturvallisuusviraston (EASA) kanssa; - tehdään yhteistyötä ilmailun turvaamiseen liittyvissä kysymyksissä (yhteiset säännöt kansainvälisen terrorismin torjumiseksi) Euro–Välimeri-ilmailusopimuksen ja alan kansainvälisten yleissopimusten mukaisesti; - edistetään teknistä yhteistyötä EU:n jäsenvaltioiden siviili-ilmailuviranomaisten kanssa. d) Tiettyjen meriliikenteeseen liittyvien toimenpiteiden ja uudistusten toteuttaminen - tehdään yhteistyötä EU:n kanssa meriturvallisuutta koskevien politiikkojen yhdenmukaistamiseksi; - varmistetaan merenkulun turvatoimien noudattaminen ottamalla käyttöön satamavaltioiden suorittamaa valvontaa ja lippuvaltion toimeenpano- ja valvontatyötä koskevia järjestelmiä ja vahvistamalla meriasiain hallinnon institutionaalisia rakenteita ja satamaviranomaisia, jotta nämä pystyisivät hoitamaan turvallisuuteen ja merten pilaantumisen ehkäisyyn ja vähentämiseen liittyvät tehtävänsä; tämä käsittää myös radioviestintäjärjestelmän nykyaikaistamisen, alusliikennepalvelun perustamisen ja merenkulkijoiden kouluttamisen; - jatketaan Kansainvälisen merenkulkujärjestön (IMO) yleissopimusten ja meriympäristön suojelukomitean säiliöalusten turvallisuudesta antamien päätöslauselmien täytäntöönpanoa; - selvitetään satama-alan uudelleenjärjestelyn mahdollisuuksia ja toteutetaan tämä uudelleenjärjestely (jossa erotetaan toisistaan operatiiviset ja kaupalliset tehtävät) ja määritellään satamainfrastruktuurin ja -palvelujen laadun parantamiseen tähtäävät tekniset tukitoimet; - sitoudutaan tiettyihin satamainfrastruktuuria ja -palveluja, hallintomenettelyjä ja tarkastusten koordinointia sekä meriliikenne- ja intermodaalipalveluja koskeviin laatukriteereihin niiden satamien osalta, jotka määritellään kuuluviksi merten moottoritieverkostoon. - Alueellinen yhteistyö - jatketaan osallistumista meripolitiikkaa, satamia ja lähimerenkulkua koskevaan alueelliseen yhteistyöhön; - jatketaan yhteistyötä EU:n ja Välimeren alueen kumppanimaiden kanssa Kansainvälisen merenkulkujärjestön puitteissa ja edistetään osallistumista uuteen meriturvallisuutta koskevaan alueelliseen hankkeeseen (SAFEMED). C. TIETEELLINEN JA INHIMILLINEN ULOTTUVUUS XIV Tietoyhteiskunta, tiede ja teknologia, tutkimus ja innovaatiot 51) Tietoyhteiskuntaan ja audiovisuaalialaan liittyvä yhteistyö a) Tietoyhteiskuntaan liittyvä yhteistyö Edistyminen sähköistä viestintää koskevan politiikan ja sääntelyn alalla ja tähän liittyvä näkemysten vaihto - jatketaan sellaisen kokonaisvaltaisen sääntelykehyksen kehittämistä, joka kattaa muun muassa verkkoja ja palveluja koskevat luvat, käyttöoikeudet ja yhteenliittämisen, yleispalvelun ja käyttäjien oikeudet, kuluttajansuojan, henkilötietojen käsittelyn ja yksityisyyden suojan sähköisen viestinnän alalla, radiotaajuuksien hallinnan sekä hintojen kustannuslähtöisyyden; - tehdään yhteistyötä televiestintäalan sääntelykomission riippumattomuuden ja hallinnollisten valmiuksien vahvistamiseksi edelleen, jotta se pystyisi toteuttamaan asianmukaisia sääntelytoimenpiteitä, valvomaan niiden noudattamista ja varmistamaan oikeudenmukaisen kilpailun markkinoilla; - tehdään yhteistyötä Euro–Välimeri-alueen sähköisen viestinnän sääntelyryhmän (EMERG) ja EU:n jäsenvaltioiden sääntelyviranomaisten kanssa yhteisen edun mukaisissa asioissa; - edistetään tietoyhteiskuntapolitiikkaan liittyvää yhteistyötä. Edistyminen tietoyhteiskunnan sovellusten kehittämisessä ja käytössä - tehdään yhteistyötä Jordanian tieto- ja viestintäteknologiastrategian tarkistamisessa ja täytäntöönpanossa erityisesti siltä osin kuin on kyse laajakaistayhteyksien edistämisestä, verkkoturvallisuuden parantamisesta, seuraavan sukupolven verkkojen käyttöönotosta ja tieto- ja viestintäteknologian käytön edistämisestä kansalaisten, yritysten ja viranomaisten keskuudessa kehittämällä internetin paikallista sisältöä ja ottamalla käyttöön verkkopalveluja ja etäresurssipalveluja, kuten verkkokauppa, sähköinen viranomaisasiointi, sähköiset terveyspalvelut, verkko-opiskelu ja sähköinen allekirjoitus; - tehdään yhteistyötä julkisen ja yksityisen sektorin kumppanuuksien kehittämiseksi Jordanian tieto- ja viestintäteknologiastrategian täytäntöönpanoa varten; - edistetään Euroopan yhteisön tutkimuksen ja teknologian kehittämisen puiteohjelman aihealueeseen ”Tieto- ja viestintäteknologia” kuuluvia yhteisiä hankkeita. b) Yhteistyö audiovisuaalialalla - edistetään näkemysten vaihtoa audiovisuaalipolitiikasta; - pannaan täytäntöön läpinäkyvä, toimiva ja ennustettavissa oleva sääntelyjärjestelmä ja jatketaan audiovisuaalialan sääntelyviranomaisen riippumattomuuden turvaamista ja vahvistamista; - edistetään tietojen ja kokemusten vaihtoa audiovisuaalialan sääntelyyn liittyvistä näkökohdista. 52) Tiede ja teknologia, tutkimus ja kehitys sekä innovaatiot a) Jordanian osallistumista eurooppalaiseen tutkimusalueeseen ja yhteisön puiteohjelmaan edistävien toimien tehostaminen - pannaan täytäntöön tieteellistä ja teknologista yhteistyötä koskeva sopimus; saatetaan valmiiksi tutkimuksen puiteohjelman kansallisten yhteyspisteiden verkosto, edistetään sen toimintaa ja kehitetään sen pohjalta aihealuekohtaisten kansallisten yhteyspisteiden kokonaisuus, jota koordinoi Jordanian tiede- ja teknologianeuvoston tiedotuskeskus; - hyödynnetään mahdollisuutta osallistua Yritys-Eurooppa-verkostoon; - vahvistetaan tiede- ja teknologianeuvoston ja tieteellisen tutkimuksen tukirahaston valmiuksia; - kehitetään järkevä tutkimus-, kehitys- ja innovointipolitiikka alaa koskevan arvioinnin perusteella; - lisätään Jordanian osallistumista tutkimuksen ja teknologian kehittämisen seitsemänteen puiteohjelmaan; - edistetään tutkimusvalmiuksien kehittämistä, jotta Jordanian osallistumista eurooppalaiseen tutkimusalueeseen voitaisiin lisätä; - tehostetaan tiede- ja teknologia-asioista käytävää alueellista vuoropuhelua muiden Välimeren alueen maiden ja EU:n kanssa seitsemänteen puiteohjelmaan kuuluvien valmiuksien kehittämisvälineiden (Iconet-hanke MIRA ja ERAWIDE-aloitteet) ja muiden yhteisön ohjelmien avulla. b) Tieteellisten ja teknologisten valmiuksien kehittäminen, erityisesti tutkimuksen ja teknologian kehittämisen tulosten hyödyntäminen teollisuudessa ja pk-yrityssektorilla innovaatioiden lisäämiseksi - perustetaan kansallinen teknologiansiirto-ohjelma, jossa painotetaan tutkimuslaitosten ja teollisuusyritysten yhteydenpitoa keskitetyn koordinointielimen välityksellä; - arvioidaan tutkimus-, kehitys- ja innovointipolitiikkaa tavoitteena varmistaa sen hyödyllisyys teollisuuden kannalta (yksityinen sektori); - lisätään tietämystä kaupallistamisen hyödystä maalle ja kehitetään kaupallistamisprosessiin osallistuvien henkilöiden valmiuksia; - lisätään tutkijoiden ja yksityisen sektorin yhteistyötä. c) Toimet, joilla edistetään Jordanian osallistumista korkean tason tieteelliseen vaihtotoimintaan - lisätään Jordanian osallistumista kansainväliseen Marie Curie -ohjelmaan ja erityisesti kansainväliseen tutkimushenkilöstön vaihto-ohjelmaan (IRSES-ohjelmaan); - lisätään henkilöstövaihtoa tutkimushankkeissa ja edistetään jordanialaisten tiedemiesten osallistumista kansainväliseen tiedekeskusteluun. XV Ihmisten väliset yhteydet 53) Yleissivistävä ja ammatillinen koulutus ja nuoret a) Koulutusjärjestelmien uudistamisen jatkaminen ja toimet, joilla edistetään lähentymistä EU:n normeihin ja käytäntöön Jordanian kansallisen ohjelman puitteissa - tuetaan koulutusjärjestelmän uudistamista Jordanian kansallisen ohjelman mukaisesti ja tiiviissä yhteistyössä yleissivistävän ja ammatillisen koulutuksen laadunvarmistuksessa mukana olevien kansallisten elinten kanssa; - edistetään henkisen pääoman kehittämistä ja työmarkkinaosapuolten osallistumista yleissivistävän ja ammatillisen koulutuksen järjestämiseen ja uudistamiseen; - edistetään tutkintojen kansallisen viitekehyksen kehittämistä, ammatti- ja taitoprofiilit mukaan luettuina, sekä naisten integrointia työmarkkinoille; - edistetään korkea-asteen koulutuksen uudistamista, laadunvarmistus ja opintosuoritusten siirto mukaan luettuina, Tempus-ohjelman kautta sekä opiskelijoiden ja akateemisen henkilöstön liikkuvuutta Erasmus Mundus -ohjelman kautta; - edistetään korkea-asteen koulutuksen uudistamista Bolognan prosessin periaatteiden mukaisesti sekä Jordanian osallistumista Kööpenhaminan prosessiin vuonna 2008 annetun Bordeaux'n julistuksen mukaisesti; b) Koulutukseen ja nuorisoon liittyvän yhteistyön tehostaminen - jatketaan poliittista vuoropuhelua yleissivistävän ja ammatillisen koulutuksen laadusta ja laadunvarmistuksesta sekä tutkintojen läpinäkyvyydestä ja tunnustamisesta; - edistetään elinikäistä oppimista, yrittäjäntaitojen oppiminen mukaan luettuna, kansallisten säännösten mukauttamiseksi työmarkkinoiden ja osaamistalouden tarpeisiin; - edistetään näyttöön perustuvaa politiikan suunnittelua kansallisen ammattikoulutusjärjestelmän piirissä osallistumalla vertaisryhmäoppimiseen Torinon prosessin yhteydessä; - lisätään Jordanian oppilaitosten keskinäisiä yhteyksiä ja yhteyksiä EU:hun; - tehostetaan nuorisovaihtoa ja yhteistyötä epävirallisen oppimisen ja kulttuurienvälisen vuoropuhelun alalla. c) Kulttuuriyhteistyön tehostaminen - edistetään kulttuuriyhteistyötä ja kulttuurivaihtoa kulttuuri-ilmaisujen moninaisuuden suojelemisesta ja edistämisestä vuonna 2005 tehdyn Unescon yleissopimuksen periaatteiden mukaisesti; - tehdään yhteistyötä kulttuuripolitiikan kysymyksissä ja yhteisen edun mukaisilla aloilla, kuten kulttuuriperinnön hoidossa ja kulttuurielinkeinojen kehittämisessä; - edistetään kulttuurien välistä vuoropuhelua; - tehdään yhteistyötä kansainvälisillä foorumeilla, esimerkiksi UNESCOn piirissä, kulttuurien monimuotoisuuden kehittämiseksi ja kulttuuri- ja historiaperinnön säilyttämiseksi ja hyödyntämiseksi; - edistetään Jordanian osallistumista EU:n kulttuuriyhteistyöohjelmiin. 54) Kansanterveys Kansanterveystilanteen parantaminen Jordaniassa ja terveysasioista käytävän vuoropuhelun tehostaminen - jatketaan Jordanian terveydenhuollon uudistusta; - käydään vuoropuhelua tartuntatautien ja tarttumattomien tautien ehkäisystä ja valvonnasta, johon kuuluu myös kansainvälisen terveyssäännöstön ja tupakoinnin torjuntaa koskevan puitesopimuksen täytäntöönpano; - tehdään yhteistyötä terveysvalistusasioissa ja edistetään Jordanian osallistumista EU:n laajennettuun terveystietoverkostoon; - jatketaan alueellista terveysalan yhteistyötä muun muassa Välimeren unionin puitteissa. D. SEURANTA Assosiaatiosopimuksella perustetut alakomiteat seuraavat näiden ensisijaisten tavoitteiden saavuttamisessa tapahtuvaa edistymistä. Tämä toimintaohjelma muodostaa EU:n ja Jordanian yhteistyön perustan. Jos EU:n puolella tarvitaan tiettyjä toimenpiteitä varten oikeudellisesti sitovia päätöksiä, komissio suosittelee neuvostolle tarvittavien neuvotteluohjeiden hyväksymistä. Assosiaatiosopimuksella perustetut yhteiset elimet edistävät ja seuraavat toimintaohjelman täytäntöönpanoa asiasta säännöllisesti esitettävien kertomusten perusteella. Toimintaohjelmaa voidaan säännöllisesti muuttaa ja/tai tarkistaa ensisijaisten tavoitteiden toteuttamisessa tapahtuneen edistymisen huomioon ottamiseksi.